20 май 2022, Тошкент вақти: 21:30\nПрезидент Шавкат Мирзиёев Тошкент вилояти, Бўка туманида.\nОзодлик суҳбатлашган фермерлар президент Шавкат Мирзиёев пахта-тўқимачилик саноатига доир имзолаган сўнгги фармон "қоғозда қолиб кетмаслиги"га умид қилмоқда.\n16 ноябрь куни президент Пахта-тўқимачилик кластерлари фаолиятини мувофиқлаштириш республика комиссиясини фармон билан тасдиқлади(Пахта-тўқимачилик кластерлари фаолиятини тартибга солиш чора-тадбирлари тўғрисидаги Президент Фармони (ПФ-14-сон, 16.11.2021 й.).\nФармонга кўра, кластерлар билан шартнома асосида ишлайдиган фермерлар энди кластерларни ўзлари танлаш ҳуқуқига эга бўлади ва кластер фаолиятидан норози бўлган фермерларнинг сони учдан икки ҳисса бўлса, ҳукумат қарори билан ташкил қилинган кластер билан тузилган битим судда кўриб чиқилади.\nЎзбекистонлик фермерлар бу фармонни “ғубор босиб ётган кўкракка теккан шамол” сифатида кўрар экан, президентнинг қишлоқ хўжалигини ислоҳ қилиш соҳасидаги аввалги фармонлари каби ижросиз қолиб кетмаслигига умид қилишларини айтишди.\nФармон ижтимоий тармоқларда Ўзбекистонда фермерлик ва ерга эгалик ҳуқуқи билан боғлиқ янги муҳокамаларга сабаб бўлди.\nИқтисодчи Отабек Бакиров ўзининг Телеграм-каналида кластерлар фаолиятини ташкил этишнинг институционал ҳуқуқий асоси ва ниҳоят, яратилганини таъкидлади. Айни пайтда иқтисодчига кўра, фермерлар кластерларга қарам бўлишда давом этади:\n“Қарор билан фермерларнинг Кластерларга бириктириб қўйилганлиги янада мустаҳкамланган. Яъни фермер кластерни тарк этиши учун бундай фикрга кластерга бириктирилган жами фермерларнинг 66 фоизи келиши керак. Битта фермернинг, ўнта фермернинг норозилиги, ихтиёри, хоҳиши ҳеч нарсани ҳал қилмайди. Улар бириктирилган қул тамом.\nФермерларга нисбатан крепостнойларча, яъни ўрта аср қуллиги шартларида муносабатда бўлиш ва хўжалик юритиш Янги Ўзбекистоннинг визит карточкаларидан бўлиб қолмоқда. Ҳукумат истаса фермерларнинг пахтадан бўшаган ерини 40 фоизини камбағаллар фойдасига реквизиция қилади, истаса ғалла етиштириш ва сотиш энди эркин деган шиор билан гектаридан 2,5 тонна ғаллани биржага чиқартиртиради, истаса ишсизларни ишга олишга, табель чиқартириб ойлик ёздиртиришга мажбурлайди”.\nФермерлар: Президент қарори ишламаяпти. Давлат буғдойни сув текин сотиб олмоқда\nЎзбекистон қишлоқ хўжалигини ислоҳ қилиш борасида президент чиқарган қарорларини вазирликлар ва маҳаллий амалдорлар ижро қилмаётганини танқид қилиб келган бухоролик фермер Шуҳрат Раззоқов президентнинг бу янги фармонига умид билан қарашини айтади:\n“Тўғри, президент қишлоқ хўжалигини ислоҳ қилиш бўйича жуда кўп фармон ва қарор чиқарди. Лекин улар ижро қилинмади. Масалан, ғаллани эркин нархда қабул қилиш ёки шартномадагидан ортиқчасини эркин нархда сотиш ҳақидаги қарорлари бажарилмади. Кластерларнинг на бир уюшмаси, на бир ташкилоти бор эди. Фермерлар кимга додини айтишни билмас эди. Кластерлар уюшмаси ташкил қилингани, кластернинг ҳукумат олдида, фермерлар олдида масъул экани белгилаб қўйилди. Бу яхши”.\nРаззоқовнинг айтишича, фармон билан фермерларнинг кластерга қарам бўлиб қолишининг олди ҳам олинган:\n“Биринчидан, агар кластер шартномани бажармаса, фермернинг судга мурожаат қилиш ҳуқуқи аввал ҳам бор эди ва бундан кейин ҳам бўлади. 66 фоиз фермернинг норозилиги деймлганда, кластернинг фаолиятини тугатиш ёки кўриб чиқиш назарда тутилган. Иккинчидан, кеча Адлия вазирлиги телеграм Каналида ўша фармонга қўшимча ҳам чиқди. Унда фермерлар кластерларни танлашда эркин бўлиши айтилган. Демак, энди фермер кластерни танлаш ҳуқуқига эга бўлади. Ва кластер ҳам фермер билан тузган шартномани каму кўстсиз бажариш учун ҳаракат қилади”.\nФермер тилга олган шарҳда шундай дейилган:\n“Фармонга кўра, фермер хўжаликларига ўз вилоятидаги исталган пахта-тўқимачилик кластерлари билан пахта хомашёсини етказиб бериш бўйича ихтиёрий равишда фьючерс шартномаларини тузиш ҳуқуқи берилди.\nИлгари фақат ўз туманидаги кластерлар билан шартнома тузилган.\nФьючерс шартномаси – товарни олдиндан белгиланган нарх асосида келгусида сотиб олишга оид келишув”.\nШуҳрат Раззоқов фикрича, ҳукумат ерларнинг ҳаммасини кластерга бериб қишлоқ хўжалигини бошқариб бўлмаслигини англаб етди ва фермернинг ҳуқуқларини ҳам қонун билан белгилаб қўйди:\n“Агар аҳвол кечагидай давом этса, фермерлар ҳуқуқлари поймол этилаверса ер эгасиз қолиб кетишини, қишлоқ хўжалиги тамоман барбод бўлишини энди англашди, шекилли. Шунинг учун ҳам икки томоннинг манфаатини эликка эллик қилишга ҳаракат қиляпти. Мана, 2022 йилдан бошлаб “ҳар бир ғаллачилик кластерлари ва фермер хўжаликлари 3 йил давомида ҳар йилги ҳосилдан гектарига 2,5 тонна ғаллани биржа савдоларига эркин нархларда чиқариш ҳақидаги қарори ҳам зўр бўлди. Энди, яна бир марта таъкидлаб айтаман, ҳамма гап бу қарорларнинг ижросида қолди. Жўжани келгуси кузда санаймиз”.\nПрезидент 27 октябрь кунги селектор йиғилишида фермерларни қийнаб келаётган буғдой харид нархи ҳақида тўхталаркан, 2022 йилдан бошлаб буғдой биржа савдоларига эркин нархларда чиқарилишини таъкидлаган эди.\nПрезидентнинг бундан олдин имзолаган қарорида ўтган икки йилда буғдой нархлари эркинлаштирилиши айтилган эди, аммо улар бажарилмай қоғозда қолди.\nФермерлар президентнинг бу соҳадаги учинчи “ислоҳоти” қоғозда қолмас, деган умидда эканликларини айтишмоқда.


АҚШ кемаси Грузияга ёрдам келтирди\nАҚШ ҳарбий кемаси Грузиянинг Батуми порт шаҳрига инсонпарварлик ёрдами келтирди.\nАйни пайтда Россия қўшинларининг ҳануз Грузия ҳудудида, жумладан, Батумига яқин Поти шаҳрида қолаётгани айтилмоқда.\n22 август куни Россия Грузия ҳудудидаги қўшинларининг кўп қисмини Жанубий Осетия ва Абхазия ҳудудига қайтарган эди.\nПоти шаҳри Грузиянинг айирмачи ҳудудлари атрофида ташкил этилган буфер зонадан ташқарида бўлишига қарамай, Россия ўз ҳарбийлари бу шаҳарни назорат қилишни давом эттиришини билдирмоқда.\nРоссия ва Грузия ўртасида эришилган ўт очишни тўхтатиш шартномасига воситачилик қилган Франция ҳукумати расмий Москвани ўз қўшинларининг қолган қисмини ҳам Грузия ҳудудидан олиб чиқишга чақирди.\nШунингдек, Грузия расмийлари Гори шаҳри яқинида нефть маҳсулотлари олиб кетаётган поезд портлатиб юборилганини маълум қилди.\nРасмийларнинг таъкидича, портлашга темир йўлга ўрнатилган мина сабаб бўлган. Бу портлашда ҳеч кимга тан жароҳати етмаган.


5 август куни 1443 нафар абитуриент тест синовларига келмади – Газета.uz\n5 август куни 1443 нафар абитуриент тест синовларига келмади\nТест синовларининг бешинчи кунида 18 та олий таълим муассасаларининг 98 та таълим йўналишида 57 минг 728 нафар абитуриент иштирок этди.\nLotinchada 6 август 2018, 10:50 Жамият\nТест синовларининг бешинчи куни республикадаги 18 та олий таълим муассасаларида тест жараёнлари бир вақтда 1-сменада 8.00дан бошланиб, 11.30га қадар ва 2-сменада 15:00 дан бошланиб, 18:30 га қадар тўлиқ якунланди. Бу ҳақда бош вазир ўринбосари Азиз Абдуҳакимов ўзининг фейсбукдаги саҳифаси орқали маълум қилди.\nТест синовлари ўтказиладиган 57 та бинода ёнғин ва хавфсизлик чоралари кўрилди. Барча биноларда тиббиёт ходимларининг навбатчилиги ҳамда тест синовлари ўтадиган ҳудудларда тез ёрдам машиналари ташкил этилди.\n5 августдан ҳаво ҳароратининг кўтарилиши натижасида абитуриентларнинг ота-оналари учун салқин жойларда ўринлар сони кўпайтирилди ва у ерда катта ҳажмли мониторлар ёрдамида тест жараёнлари онлайн кўринишда ёритиб борилди.\nЁзнинг чилласида ота-оналарга янада қулайлик яратиш мақсадида илк бор тест синовлари UzdigitalTV ва маҳаллий телеканаллар орқали ҳамда test2018.uz Интернет сайтида онлайн кўринишида тўғридан-тўғри ёритилди.\nИчки ишлар тизимидан 4 963 нафар шахсий таркиб ходимлари, 1206 та алоқа воситалари, 694 та металлодетекторлар, 289 та транспорт воситалари тест синовлари жараёни хавфсиз ўтишига жалб қилинди.\nТест синовларини ўтказишга таълим муассасаларидан тест синовлари ўтказиш тартиб-қоидалари ва технологияси бўйича махсус тайёргарликдан ўтган 2 минг 404 нафар гуруҳ назоратчилари жалб этилди.\nБарча ҳудудларда жамоат ва ёнғин хавфсизлиги, тест материалларининг махфий ва даҳлсизлиги, бинолар фаолият тизимининг узлуксиз ишлаши, тиббий хизмат ва иншоотларни қўриқлаш тўлиқ таъминланди.\nТест синовларида 18 та олий таълим муассасаларининг 98 та таълим йўналишида 57 минг 728 нафар абитуриент иштирок этди, турли сабабларга кўра 1443 нафар абитуриент тест синовларига келмади.\nТест синовлари тартиб қоидаларини бузганлиги сабабли 292 нафар абитуриент, шундан 161 нафари ҳудудга кириш жойида уяли телефон, шпаргалкалар олиб киришга ва ўзгани ўрнига киришга уринганлиги учун, 131 нафари бино ичида шпаргалкадан фойдаланишга ва бошқа абитуриентларга ёрдам беришга уринганлиги учун тест синовларидан четлаштирилди.\nТест натижалари Қорақалпоғистон Республикаси, вилоятлар ва Тошкент шаҳридан Фельдегерлик хизмати томонидан махфийлиги ва дахлсизлигини таъминлаган ҳолда Давлат тест марказига 18.30 дан қайтариш бошланди. Сўнгги материаллар Фарғона водийси ҳамда Қорақалпоғистон Республикаси ва Хоразм вилоятидан кечаси 2:00да етиб келади.\n5 август тест натижалари 6 август куни куннинг иккинчи ярмида Давлат тест марказининг dtm.uz сайтида эълон қилинади.\nРеспубликада тест синовлари 1−15 август кунларига режалаштирилган. Ташкил қилинган тизим бўйича ишлар давом эттирилади.


Соҳта табибга раддия\n18:11 / 08.01.2018 | Alisher | 8550\nАссалому алайкум! Домла Хасан муолажаларига ман қизларим, набираларим билан бир ойдан ортиқ қатнаб юрубмиз. Алҳамдулиллаҳ шукур, шифо топяпмиз. Бир нeча оғир бeморлар, ногиронлар шифо топиб кeтаётганига гувоҳ бўлиб турубман.\nДомла Хасан шанига http://savollar.islom.uz/savol/141000 шу мақолада билдирилган айбловлар, мани фикримча, холатни тўлиқ ўрганиб чиқмасдан асоссиз билдирилган. Маъмурият нуфузи ўта юқори ва шунга яраша масулият ҳам ўта юқори-ку. Ёмон гумон ва тухмат Хукмини эслайлик. Кўрганни эшитган eнгибдими? Ишончли манбалар шифо топиб кeтганлар букeтини кўришмабдими? Ман Домла Хасан қўлларидаги хислатни Исо Масиҳ(а.с) қўлларига нисбат бeраман. Аллоҳ ўзи истаганига фазилат бeради.\nВа алайкум ассалом! Сиз қатнаб юраверинг, бизни сизга эътирозимиз йўқ. Аммо сиз айтган табибни фаолияти қандай эканлигини жуда яхши биламиз. Сизнинг фикрингизча “тўлиқ ўрганмасдан” деган гапни ёзибсиз, бу сизнинг фикрингиз. Биз ҳар бир ёзган нарсамизга Аллоҳнинг ҳузурида жавоб беришни ўйлаб ёзамиз. Аввалида биз у кишини танимаслигимизни айтган эдик. Кейин у кишини ўзини гапираётган гапларини ўрганиб чиқдик, сўнг шариат ҳукмини айтдик. Ҳар бир нарса хоҳ у касб бўладими, даволаниш бўладими жоиз ва ножоиз деган икки жиҳати бўлади. Аллоҳ таоло буни имтиҳон қилиш учун шундай қилган. Афсуски инсонлар ҳозирги кунда касб корда ҳам, тижоратда ҳам ва даволанишда ҳам жоизини қўйиб ножоизини танлайдилар.\nعَنْ عَبْدِ اللهِ رَضِي اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: إِنَّ الرُّقَى وَالتَّمَائِمَ وَالتِّوَلَةَ شِرْكٌ، فَقَالَتْ امْرَأَتُهُ زَيْنَبُ: كَيْفَ هَذَا وَاللهِ لَقَدْ كَانَتْ عَيْنِي تَقْذِفُ، فَكُنْتُ أَخْتَلِفُ إِلَى فُلَانٍ الْيَهُودِيِّ فَيَرْقِيهَا فَتَسْكُنُ، قَالَ: ذَلِكَ عَمَلُ الشَّيْطَانِ كَانَ يَنْخُسُهَا بِيَدِهِ، فَإِذَا رَقَاهَا كَفَّ عَنْهَا، إِنَّمَا كَانَ يَكْفِيكِ أَنْ تَقُولِي مَا كَانَ النَّبِيُّ صَلَّى اللهُ عَلَيْهِ وَسَلَّمَ يَقُولُ: أَذْهِبِ الْبَأْسَ رَبَّ النَّاسِ، اشْفِ أَنْتَ الشَّافِي لَا شِفَاءَ إِلَّا شِفَاؤُكَ شِفَاءً لَا يُغَادِرُ سَقَمًا. رَوَاهُ أَبُو دَاوُدَ وَابْنُ مَاجَهْ\nАбдуллоҳ розияллоҳу анҳудан ривоят қилинади: «Албатта, дам солиш, тумор ва иссиқ-совуқ ширкдир», деди. Шунда унинг хотини Зайнаб: «Бу қандай гап? Ахир менинг кўзимдан ёш оқар эди. Фалончи яҳудийнинг олдига борсам, дам солиб қўйса, тўхтаб қолар эди», деди. «Ўша шайтоннинг иши. У қўли билан у(кўз)ни чуқалар эди. Дам солганда тўхтар эди. Сенга эса Набий соллаллоҳу алайҳи васаллам айтган нарсани айтиш кифоя қилар эди: «Аллоҳумма азҳибил баъса. Роббан-нааси, Ишфи. Анташ-шафий. Лаа шифаъа иллаа шифаука. Шифаан лаа юғодиру сақман», деди». Абу Довуд ва Ибн Можа ривоят қилганлар. («Ҳадис ва Ҳаёт» китобидан). Гоҳида ношаръий ишлар ҳам шифога сабаб бўлади. Бу ерда мусулмон киши “асосийси шифо эмас шариатга мавофиқ тўғри йўлдан шифо топиш керак” деган фикрни олдинга қўйиш керак. Бир вақтлар Каспировский, Чумак кабилар ҳақида ҳам Ийсонинг қўлидаги хислатлар бор деб айтишган эди. Охири қип-қизил фирибгар бўлиб чиқишди. Валлоҳу аълам!\nСаволга жавоб беринг илтимос.\nТабиб маҳрамми дейилган саволга берилган жавоб\nҲижомада белнинг пастидан қон олиш\nСийдикни шифо учун ичгандим\nСадафдан тиш солдириш\nВирусдан сақланувчи дуо\nТишдаги эстетик нуқсон\nкечқурунги дам солиш\nЖума дам олиш куни\nКесилган тана аъзосини нима қилиш керак?


«Қўлларим йўқ бўлгани билан ақлим бор»...\n08.08.2020 13:19 0 2371\nУ — талаба. Дарсларга вақтида қатнайди, машина ҳайдашни билади, пианино чалади, футбол ўйнайди, компютер тузатади, ўз устахонаси, ўз тадбиркорлиги бор. У тенгдошларидан ҳам кўра кўпроқ ютуқларга эришган. Ёшлар орзу қиладиган ҳамма-ҳамма нарсаси бор — севган машғулоти, содиқ ўртоқлари, меҳрибон ота-онаси, машинаси... Унинг яна бир фахрланадиган нарсаси — метиндек иродаси бор.\nУ дарсда ручкани тишлаб олиб ёзади, тишлари билан компютерни тузатадиган ускунани ушлайди, тузатиш ишларида отвёркани тишлари орасида ушлаб, тили билан ҳаракатлантиради. Оёқлари билан компютерни тузатади, оёқлари билан пианино чалади, машина ҳайдайди.\nУнинг ҳамма нарсаси бор, фақат...\nБиз сизга ҳикоя қилаётган Дониёржон Маҳкамов Муҳаммад ал-Хоразмий номидаги Тошкент ахборот технологиялари университети Фарғона филиали телекоммуникация технологиялари ва касб таълими факультети 1-босқич, 650-19-гуруҳ талабаси. У Фарғона вилоятининг Учкўприк туманида оддий ишчилар хонадонида туғилиб ўсган. Болалигида бахтсиз ҳодиса туфайли иккита қўлидан айрилган, ҳозирда 1-гуруҳ ногирони.\nШунга ҳам мана 12 йил бўлди. Инсоннинг яшаши учун муҳим бўлган қўлларидан ажраган бу йигит тушкунликка тушмади. Ҳар бир ишга таваккал қилишдан олдин «мен буни албатта қила оламан» деган мақсадни қўйди олдига.\n— Одам ҳеч қачон умид қилишдан, шукр қилишдан тўхташи керак эмас, — дейди Дониёржон. — Ҳар қандай ишни бошлаётганда «мен буни қила оламан» деб таваккал қиламан, албатта уриниб кўраман. Менинг қўлларим йўқ бўлгани билан ақлим бор, бир инсонда бўлиши керак бўлган иродам бор. Ана шу иродани шундай вазиятларда ишга солмасам, умидим ва ишончимдан фойдаланмасам, кейин кеч бўлади. Айни пайтда телефон ва компютер тузатадиган устахонам бор. У ерда ушбу техникаларни тузатишдан ташқари савдо қилиш билан ҳам шуғулланаман. Шунинг ортидан менинг доимо узоғимни яқин қилаётган машина ҳам сотиб олдим. Биз ёшларнинг ўқиш ва ўрганишимиз, интеллектуал салоҳиятимизни оширишимиз учун барча шарт-шароитлар яратилган. Биздан талаб қилинадигани ўз устимизда ишлаш, вақтдан унумли фойдаланиш. Инсон ўз матонатини ва иродасини шакллантириши учун кўп китоблар ўқиши ва асар қаҳрамонларидан ўрганиши, спорт билан шуғулланиши, замонавий билимлардан хабардор бўлиши, санъат турлари билан шуғулланиши, ҳунар ва тил ўрганиши лозим.\n«Мен Она юртимиз, жамиятимиз тараққиёти ва айниқса ёшларимиз, тенгдошларимиз келажаги учун шиддат ва шижоат билан меҳнат қилаётган муҳтарам Президентимиз матонатидан ибрат оламан ва шукроналик кайфиятида яшайман...» — алоҳида таъкидлайди у.\n— Бундай ҳолга қўққисдан тушган одам ўзини йўқотиб қўяди, ҳаракатсиз қолади, мен ўғлим ана шундай ҳолга тушишидан қўрққандим, лекин у иродаси билан тез оёққа турди, ўз олдига аввалгидан ҳам кўпроқ мақсад қўйди, — дейди унинг отаси Холматжон Маҳкамов...\nЙўлбошчилар ҳақида жуда кўп китоблар ёзилган, ҳужжатли, бадиий филмлар ишланган. Йўлбошчиликка танланган номзод ўша халқини бало-қазолардан асрайди. Энг қийин пайтлари, энг қийин вазиятларда олдинги сафларда йўлбошчилик қилади. У ўз матонати, довюраклиги билан халқини оғир шароитдан ёруғликка олиб чиқади.\nДониёржонни ҳам ўша йўлбошчиларга ўхшатгим келди. Ён-атрофидаги дўстларига, одамларга ўз иродаси билан, матонати билан ортга чекинмасликда, фақат олдинга қараб юришда ибрат бўладиган йўлбошчиларга. Инсон иродаси, масъулиятлилиги уни қандай марраларга етказишини кўрсатиб турувчи барометрга ўхшайди бу каби инсонлар.\nУ ҳақда тенгдошлари\nБеҳзод: «Унинг матонатидан ҳайратланаман ва қаддимни ростлайман».\nДостон: «Ўқишда, меҳнатда, спортда мен Дониёржондан мотивация оламан, унинг ҳаракатларини кўриб бир лаҳза ҳам тўхтаб қолишга ҳаққим йўқ деб ўйлайман».\nИскандар: «Тенгдошим туфайли шукроналик нима эканлигини англаб етдим».\nШоҳсанам: «Ғайрат ва шижоатидан руҳланаман».\nҲа, бир нафаргина мана шундай қатъиятли, матонатли инсон бошқаларни ортидан эргаштира олади. Унинг атрофидагилар «Нега бу қилган ишни биз қила олмаймиз» деб ўзига ўзи савол беришади. «Очиғи икки қўлимиз бут бўлиб дарсларда қатнашмасак, уйга вазифани тайёрламасак уяламиз?» — бугун унинг мактабдош ўртоқларию, талаба сабоқдошлари ҳар лаҳзада мана шундай фикрни хаёлларидан ўтказаётган бўлса не ажаб. Шундай, Дониёржондек йўлбошчилар атрофдагиларни эзгулик қилишга, ўзига ўзи ҳисоб беришга чақиради.\n«У юртимизнинг ютуғи»\nУ ҳатто том маънода ўқитувчиларини, устозларини ҳайратлантира олди:\n— Дониёржон ахборот технологиялари ва фан тўгаракларининг фаол аъзоси, — дейди устози Бахтиёр Толипов. — Унинг табиий фанларга меҳри бошқача. Ахборот технологиялари билан математикани бир биридан айро тасаввур қилиб бўлмайди. Дониёржон ўзининг тиришқоқлиги, матонати, сабрлилиги билан тенгдошларига, керак бўлса бизга ҳам ўрнак бўла олади. У ҳеч қачон изланишдан, ўрганишдан тўхтамайди. Ҳали спорт тўгарагида, ҳали мусиқа, ҳали компютер хонасида қаттиқ шуғулланаётганини кўришингиз мумкин. Айниқса, бугунги ахборот технологиялари ривожланиб кетаётган бир пайтда шу соҳага қизиқиши ва танлови унинг ютуғидир... Президентимиз томонидан 2020 йилга «Илм, маърифат ва рақамли иқтисодиётни ривожлантириш йили» деб ном берилди. Демак, ахборот-коммуникация технологиялари соҳасида фаолият олиб бораётган биз устоз мураббийлар ва ёшлар ташаббускорликни ўз қўлимизга олишимиз лозим. Айнан ана шундай ташаббускорлик ва фидойиликни Дониёржондек метин иродали ёшлар бошлаб бераётгани юртимизнинг яна бир ютуғи.\nБугун кимнингдир фарзанди жиноят қилса йўқчиликни сабаб қилиб кўрсатамиз. Ёки иш йўқлигини сабаб қилиб турли оқимларга қўшилиб кетганларнинг оёқ қўли бут, тоғни урса талқон қилгудек шахти бор. Аслида буларнинг барчаси баҳона. Ҳар бир инсон агар интилса, ўз устида ишласа ҳаётини мўъжизаларга бой қила олади.\n«Матонатли одам йиқилмайди»\nМана Дониёр оёқ бармоқлари билан пианинода қувноқ бир куйни чалмоқда, футбол коптогини оёқлари билан кўз илғай олмайдиган ҳаракатда ошириб ўйнамоқда, у югуриш асносида қўққисдан йиқилиб тушди. Аммо ҳеч кимнинг кўмагисиз, қўлларига таянмасдан ўша заҳоти сакраб туролди. Чунки у ҳеч қачон ҳеч кимдан кўмак кутмайди, ўзига ачиниб қарашларини, суяб турғизишларини хоҳламайди. Унинг ўзи айтганидек:\n«Матонатли одамда тушкунлик кайфияти бўлмайди, у ҳамиша некбинлик билан яшайди. Бундай одам дунёга, ҳаётга, замонга гўзал кўз билан қарайди, завқ-шавқ билан, шиддат ва шижоат билан яшайди. Барчанинг фақат ижобий, яхши тарафларини кўради, йиқилганда, муваффақиятсизликка учраганда ўрнидан туриб, яна олдинга, мақсадлар сари олға юришга ўзида катта куч топа олади, бошқаларга ибрат бўлади, доим шукроналик кайфиятида яшайди...»\nТАТУ Фарғона мотивация Дониёржон Маҳкамов\nКоронавирус 11/07, 18:51\nЖамият 17/01, 12:29\nҲодиса 27/09, 15:34\nФарғона водийсида ер силкиниши содир бўлди\nЖамият 26/09, 20:07\nЖамият 26/09, 13:00\nЭътирозларга сабаб бўлган Қувадаги бетон тўсиқлар олиб ташланди (фото)\n#Шавкат Мирзиёев - 1795


Универсиада-2013. Бугун фақатгина Руслан Нурудинов иштирокини кузатамиз / CHAMPIONAT.asia\nУниверсиада-2013. Бугун фақатгина Руслан Нурудинов иштирокини кузатамиз\n12 июл 2013 11:34\nРоссиянинг Қозон шаҳрида ўтказилаётган XXVII Бутунжаҳон Универсиада ўйинларида бугун спортнинг 16 тури бўйича мусобақалар ўтказилиб, 40 комплект медаллар ўйналади.\n12 июль холатига келиб дастурдан ўрин эгаллаган 27 турдан 7 таси ниҳоясига етди. Бугун енгил атлетика, сувга сакраш, оғир атлетика, қиличбозлик ва шахмат каби спорт турларида ҳам сўнгги мусобақалар ўтказилади.\nБугун Универсиада ўйинларининг еттинчи куни биз фақатгина оғир атлетика мусобақаларида ҳамюртимиз, жаҳон чемпионати совриндори Руслан Нурудиновнинг иштирокини кузатамиз. Руслан оғирлик вазни 105 кг.гача бўлган полвонлар мусобақасининг “А” гуруҳида Ватанимиз шарафини ҳимоя қилади.\nАйни пайтга келиб, Ўзбекистон делегацияси ҳисобида 1 та олтин, 7 та кумуш ҳамда 8 та бронза медаллари мавжуд ва делегациямиз норасмий умумжамоа ҳисобида 162 давлат орасида 21 – ўринда, медаллар сонига кўра эса 7 – ўринда боришмоқда.\nМаълумки, Универсиада ўйинлари дастуридан ўрин олган байдарка ва каноэда эшкак эшиш (13 – июлдан бошланади), бадиий гимнастика, Регби-7, юнон-рум кураши ҳамда самбо (14 – июлдан бошланади) спорт турлари бўйича мусобақаларга ҳали старт берилганича йўқ.\nБугун эрта тонгда юнон-рум кураши, бадиий гимнастика ва самбо бўйича мамлакатимиз терма жамоаси аъзолари Универсиада ўйинларида иштирок этиш учун Қозон шаҳрига жўнаб кетдилар. Улар орасида биринчи бўлиб мусобақаларга байдарка ва каноэда эшкак эшиш бўйича терма жамоамиз аъзолари (13 – июлда) киришадилар. 14 – июлдан самбо ҳамда бадиий гимнастикачимиз, 15 – июлдан эса юнон-рум кураши бўйича терма жамоамиз вакиллари баҳсларни бошлайдилар.


ИнтерФУТБОЛ :: ОЧЛ-2019га тайёрмисан, «Локомотив»?\nОЧЛ-2019га тайёрмисан, «Локомотив»?\nТошкентнинг «Локомотив» клуби бугун Осиё Чемпионлар Лигасининг гуруҳ босқичидаги иштирокини бошлайди. Ўз майдонида «Ал-Ваҳда» жамоасини қабул қиладиган «темирйўлчилар»дан жорий мавсум мухлисларнинг умиди катта. Чунки Ўзбекистоннинг амалдаги чемпиони, мана икки йилдирки, ОЧЛни гуруҳ босқичида якунлашга мажбур бўлмоқда. Умид қиламизки, «Локо» бу галги иштироки билан бизни фақат ижобий фикрлашга ундайди. Таркибида бир қанча ўзгаришларни амалга оширган бу клуб Чемпионлар Лигасида қанчалик узоққа бора олади? Гуруҳдаги рақиблар анча жиддий, ҳар бири ўзига яраша ютуқларга эришиб улгурган. Шундай бўлсада, «Локомотив» юртимиз шарафини халқаро майдонларда муносиб ҳимоя қилишига ишонч билдирамиз. Ҳозир эса мавсумлар арафасида жамоада рўй берган ўзгаришларга бир назар солсак.\n«Локомотив» 8-23 январь мобайнида БААнинг Дубай шаҳрида ўқув-машғулот йиғини ўтказиб, Европа клублари билан ўртоқлик учрашувларида куч синашди. Москванинг «Спартак» клубига 2:5, Даниянинг «Брондбю»сига 1:5 ҳисобида имконият бой берилган бўлса, Словениянинг «Жилна» жамоаси 2:0 ҳисобида таслим этилди. Албатта, бу ўйинлар «темирйўлчилар» учун улкан тажриба мактаби вазифасини ўтагани шубҳасиз.\nСўнгра машғулотлар Туркиянинг Анталия шаҳрига кўчди. 30 январь-13 февраль оралиғида ўтказилган йиғин доирасида «Локомотив» даража жиҳатидан ўзига мос рақибларга қарши назорат учрашувларида майдонга тушди. Табиийки, натижалар ҳам шунга яраша бўлди: «Динамо» (Москва) - 1:1, «Заря» - 1:1, «Астана» - 1:1. 14 февраль куни юртимизга қайтган клуб вакиллари тайёргарликни Тошкентда давом эттиришди.\nТаркибдаги ўзгаришларга тўхталадиган бўлсак, футболимизнинг умидли вакиллари - Икром Алибоев ва Сардор Рашидовнинг хорижга йўл олиши «Локо» учун катта йўқотиш бўлди. Бу рўйхатга Санжар Шоаҳмедовни ҳам киритиш мумкин. Ушбу футболчилар жамоанинг майдондаги асосий фигураларидан бири сифатида гавдаланарди, ҳужумларнинг аксарияти айнан шу йигитлар орқали яратиларди. Ҳужумга сўнгги нуқтани қўйиш вазифаси эса Марат Бикмаев зиммасига юклатиларди. Буни қарангки, тажрибали форвард Осиё кубогидан сўнг собиқ жамоаси - «Пахтакор»га қайтди. Шунингдек, Игнатий Нестеров «Уҳуд»дан тушган таклифни қабул қилди. Одатда, чемпионатимизда дарвозабонларнинг хориж жамоаларига йўл олишлари кам кузатилади. Лекин миллий термамизнинг биринчи рақамли кипери қитъа биринчилигидаги ажойиб «сейв»лари ва ишончли ўйини билан араб скаутлари эътиборини тортгани табиий ҳол. Бундан ташқари, «Локо» яна бир тажрибали футболчиси Садриддин Абдуллаев билан ҳам хайрлашди. У ҳам ўзи тарбияланган «Пахтакор» жамоасига бориб қўшилди.\nКетганлар ўрнига ёш иқтидор эгалари ва тажрибали футболчилар таклиф этилди. Жумладан, «Бунёдкор»дан Азиз Ҳайдаров, Филип Райевац, АГМКдаги ўйинлари билан танилган Йован Жокич, «Пахтакор»да захирада қолиб кетган Жамшид Искандеров, «Нефтчи»дан Аваз Ўлмасалиев, «Навбаҳор»дан Даврон Ҳошимов, АГМК, «Бухоро» клубларидаги ўйинлари орқали танилган туркманистонлик вингер Арслонмурот Аманов ҳамда дарвозабон Жавоҳир Илёсов билан шартнома имзоланди. Истеъдодли посбондан Нестеровнинг ўрнини билинтирмаслик талаб этилади.\nЮқорида таъкидлаганимиздек, «Локомотив» гуруҳидаги рақиблар кучли. Бугун «темирйўлчилар»га рақиблик қиладиган «Ал-Ваҳда» ўтган мавсум БАА Про-лигасида иккинчи ўринни эгаллаб, ОЧЛ гуруҳ босқичи йўлланмасига эга чиққанди. Бу клубни голландиялик Хенк Тен Кате бошқармоқда. Ушбу мураббий бундан аввал амирликларнинг бошқа бир жамоаси - «Ал-Жазира»га устозлик қилганди. «Ал-Ваҳда» ўтган мавсум ҳам «Локо» билан бир гуруҳдан жой олган, илк турда пойтахтимизда меҳмон бўлган клуб ортга 0:5 ҳисобидаги мағлубият билан қайтганди. «Ал-Ваҳда» таркибида юқори савиядаги легионерлар тўп суришади. Рим Чан Ву, Леандро, Мурод Батна ва Себастьян Таглибуэ шулар жумласидан. Шунингдек, БАА миллий жамоаси аъзоси, тажрибали Исмоил Матар, Ҳамдам Камолийларни ҳам унутмаслик керак.\nИккинчи рақиб - «плей-офф» орқали гуруҳ босқичига йўл олган Қатарнинг «Ал-Райян» клуби. Айни вақтда жамоага туркиялик Булент Уйғун мураббийлик қилмоқда. «Ал-Райян» таркиби ҳам кучли легионерлар ва маҳаллийлаштирилган футболчилар ҳисобига бойитилган. Родриго Тобата, Себастьян Куинтана, Даме Траоре, Ҳалфан Иброҳим, Гелмин Ривас, Лукас Боржес, Гонсалу Виейра, Ко Мёнг Жин кабилар исталган пайтда хавф туғдиришлари мумкин.\nГуруҳдаги яна бир рақиб - Саудия Арабистонининг «Ал-Иттиҳод» клуби. Жамоани машҳур мураббий Славен Билич бошқармоқда. 2018 йили ўз чемпионатида 9-ўринни қўлга киритган клуб «Қирол кубоги»даги ютуқ эвазига ОЧЛ йўлланмасини қўлга киритган. Айни пайт таркибда Метью Дурман, Карлес Вильянуэва, Карим ал Аҳмади, Ромариньо, Тьяго Карлето, Жонас, Вандерсон Валдивья каби легионерлар бор. «Локомотив» бу жамоа билан 2016 йилги ОЧЛ гуруҳ босқичида тўқнаш келган, иккала ўйинда ҳам дуранг қайд этилганди.\nКўриб турганингиздек, «темирйўл-чилар»га гуруҳда очко тўплаш осон бўлмайди. Лекин рақиблар ҳам ўзбек клубидан ҳайиқаётгани турган гап.\n«Локомотив»нинг ОЧЛдаги энг яхши натижаси 2016 йил қайд этилиб, ўшанда жамоа чорак финалгача бориб, «Ал-Айн»га имкониятни бой берганди. Бу йилги мақсад - шу кўрсаткични яхшилаш. «Темирйўлчи-лар»дан қитъа майдонларида юртимиз шарафини муносиб ҳимоя қилишга қодир эканликларини исботлаш талаб этилади. Бу йўлда бир нарса халақит бериши мумкин. Бу ҳам бўлса, бизда ҳали чемпионат бошланмаганлиги. Лекин олдига юқори мақсадларни қўядиган клубга бундай омиллар баҳона бўлолмайди.\nАбдулазиз ИСКАНДАРОВ, "ИнтерФУТБОЛ" газетаси


Тожикистонда блогер Шерзод Мамажоновнинг онасининг қаердалиги номаълумлигича қолмоқда (видео)\nГерманияда истиқомат қилувчи тожикистонлик блогер Шерзод Мамажоновнинг онаси Шоҳида Мамажонованинг яқинлари 7 февраль куни президент маъмурияти, Бош прокуратура ва Омбудсманга хат ёзиб, унинг қаердалигини аниқлашга ёрдам беришларини сўради.\nУларнинг сўзларига кўра, 3 февраль куни Шоҳида Мамажонова Ваҳдат милиция бўлимига чақирилган ва уйига қайтмаган. Ҳуқуқ-тартибот идоралари турли баҳоналар билан бу маълумотни беришдан бош тортмоқда.\nИдимо Мамажонова беш кундан бери қизининг қаердалигини аниқлашга ҳаракат қилади. Унинг сўзларига кўра, у Шоҳида билан охирги марта 3 февраль куни гаплашган ва шунда қизи телефонини олиш учун Ваҳдат ИИБга кетаётганини айтган. Аммо у уйига қайтмагани боис қариндошлари Шоҳида ҳақида маълумот олиш учун ИИВга боришган.\n«Куёвимнинг айтишича, икки ой олдин Парвиз исмли милиция ходими Шоҳидани суҳбатга чақириб, телефонини тортиб олган. Биз унинг олдига бордик, лекин у аллақачон бошқа жойда ишлаётганини айтди ва бошқа ходимнинг рақамини берди. У дарҳол қўнғироғимизга жавоб берди, 20 дақиқадан сўнг вазиятга ойдинлик киритиб, кейин бизга хабар беришини айтди. Шундан сўнг қўнғироқларимизга жавоб бермай қўйди, — дейди Идимо Мамажонова.\nГде мать таджикского блогера? Правоохранительные органы молчат, родственники обеспокоены\nРасмийлар, хусусан, Ички ишлар вазирлиги Мамажонованинг тақдири ҳақида ҳеч қандай маълумот бермаяпти. Расмийлардан изоҳ олишга бўлган кўп уринишларимиз ҳозирча муваффақиятсиз бўлди. Мамлакат қонунчилигига кўра, ҳуқуқ-тартибот идоралари ходимлари гумондор шахсни фақат 72 соатгача ушлаб туриш ҳуқуқига эга. Шундан сўнг гумонланувчини ҳибсга олиш учун суд қарори чиқарилади ёки шахс озод қилиниши керак. Бундай ҳолда, қамоққа олинган шахснинг қариндошлари дарҳол қамоққа олинганлиги тўғрисида хабардор қилиниши шарт. Шоҳида Мамажонованинг яқинлари унинг Душанбедаги тергов изоляторида сақланаётганини кимдандир билишга муваффақ бўлди. Бироқ расмийлар бу маълумотни тасдиқламади. Аёлнинг яқинлари унинг қаердалигини адвокат ёрдамида аниқлашга ҳаракат қилишларини айтишган.\nШоҳида Мамажонова, Германияда истиқомат қилувчи тожикистонлик блогер Шерзод Мамажоновнинг онаси, у бир неча бор ҳукуматнинг ҳижобга муносабатини танқид қилган. Шерзоднинг фикрича, онаси блоглари туфайли ҳибсга олинган.\nИжтимоий тармоқларда «Абдураҳмон 09» номи билан танилган Шерзод Мамажоновнинг айтишича, онаси олдинги йилларда ҳам ўғлининг уйига қайтишини талаб қилиб, бир неча бор милиция бўлимига чақирилган. «Аммо сўнгги ойларда бу чақирувлар бошқача тус олди. Онамга менинг ватанимга қайтишим ва амнистияга тушишимнинг ягона имконияти борлигини айтишди. Лекин мен ҳеч қандай жиноят қилмаганман. Режалари иш бермай қолгач, Шимолий Корея, Туркманистон, Хитой ва Чеченистон тажрибасидан фойдаланишди. Бу мамлакатларда қариндошлар ўғирлаб кетилиб, фарзандлари, жиянлари, бошқа қариндошларини ўз фаолиятини тўхтатишга мажбур қилишади», — деди блогер.\nШоҳида Мамажонованинг яқинларининг хабар беришича, икки йил аввал Ваҳдат шаҳар марказий шифохонаси раҳбарияти уни ишдан бўшатиш тўғрисида ариза ёзишга мажбурлаган. Тиббиёт муассасаси ҳамширага босим ўтказилгани ҳақидаги хабарларни рад этди ва у ўз хоҳиши билан истеъфога чиқиш ҳақида ариза ёзганини айтди. Бундан сал аввал аёл Тожикистон Миллий хавфсизлик давлат қўмитаси шаҳар бошқармасида бир неча соат сўроққа тутилган.


Президентга арз қилган аёлни сўккан мулозим жаримага тортилди (ВИДЕО) | ДУНЁ ЎЗБЕКЛАРИ | Mobile Version\nПрезидентга арз қилган аёлни сўккан мулозим жаримага тортилди (ВИДЕО)\n05/23/2017 Ismat Khushev Видео\nСамарқанд вилояти Самарқанд тумани Қўштамғали ҚФЙ раиси Баҳром Қўзиев порталга ëзган аëлни сўккани учун жазоланди. Озодлик можаро тафсилотларини ўрганар экан, қуйи поғонадаги баъзи раҳбарларнинг ҳуқуқий саводхонлиги талаб даражасида эмаслигини аниқлади. Хусусан, жазоланган раҳбар ҳам жаримани саводсизлиги билан “ишлаб топгани” маълум бўлди. Озодлик тасарруфида можаро акс этган видеотасвир мавжуд.\n– Қўштамғали маҳалласида истиқомат қиладиган 52 яшар Мусаева Мастурани ҳақорат қилгани учун айни маҳалла раиси Баҳром Қўзиев энг кам иш ҳақининг 5 баравари миқдорида жаримага тортилди. Бу – суд ҳукми, унга ҳокимлик аралаша олмайди. Агар томонлар норози бўлса кассация тартибида шикоят ëзиши учун яна бир ҳафта вақт бор¸ деди туман ҳокимлиги ҳуқуқшуноси.\n– Бор-йўғи энг кам ойликнинг 5 бараварига тенг жаримага тортишди. 750 минг сўм бу – юз доллар атрофида. Ҳеч бўлмаса юз баравар штраф қилсин эди. Видеони кўринглар? Қўзиев бечора онамни қандай сўкиб ташлаган! Онам ўшандан кейин руҳан чўкиб ëтиб қолди. Бошқа одам бўлганида онасини ҳақорат қилган одамни уриб ташлаган бўларди. Мен ҳам, онам ҳам, одоб сақлаб турдик. Агар онамни ҳимоя қилиб Қўзиевга ташланганимда мени мансабдор шаҳсни калтаклади, деб уч йилга қамашар эди. Мен бўлсам, қонуний йўлдан бориб, мулозимни судга бердим. Лекин енгил жазо берган суддан норозиман, деди жабрланган онанинг ўғли.\n– Шикоятда исми келтирилган маҳалла раиси Баҳром Қўзиев масалани ҳушмуомалалик билан ҳал қилиш ўрнига арзгўй Мусаевга қўпол муомала қилган. Бунинг учун Қўзиев жазоланди. Лекин уй-жой масаласида Мусаева ноҳақ. Бу масалада порталга ва Мусаеванинг ўзига тушунтирилган, деди мулозим.\n– Портални ҳақорат қилгани ҳақида шикоят ва далил йўқ. Маҳалла раиси Қўзиев дарғазаб бўлиб, “қаерга борсанг боравер¸ порталга борасанми бошқасигами¸ мен худо олдида ҳам, пайғамбар олдида ҳам жавоб бераман. Сен туҳматчисан”, деган. Бу гаплар ҳақоратдан кўра¸ қўпол муомала деган класcификацияга тўғри келади, деди ғуқуқ\n– Тоғам мулозимлар билан тил бириктириб бизга расман тегишли бўлган уйни ўз номига ўтказмоқчи. Бизга 2006 йили Охунбобоев (ҳозир Қўштамғали) қишлоқ фуқаролар йиғини собиқ раиси марҳум Турдиев имозси билан 0.06 га ерни тоғам Шамсиддин Мусевдан олиб онам Мастура Мусева номига ўтказиш бўйича ҳужжат берилган. Шу ҳужжатни тоғам бекор қилдириб, уйни тортиб олмоқчи. Тоғам бу ишни маҳалла раиси Қўзиев кўмагида қилди. Биз порталга ариза ëзганимизни эшитган заҳоти келиб тўпалон кўтарди¸ деди суҳбатдош.\n– Сиз айтган қарор чиққан 2006 йилнинг 2 октябрида ер участкаси ажратиш¸ кўчмас мулкларни бировнинг номига ўтказиш каби ваколатлар қишлоқ фуқаролик йиғинидан олиниб нотариуса ўтказилган эди. Ўша пайтда қишлоқ фуқаролари йиғини раиси Турдиев ўзида ваколат бўлмаган ҳужжатга имзо чекиб, нотўғри йўналишни бошлаб кетган. У имзо чеккан ҳужжатнинг юридик кучи йўқ. Шу боис уй унинг бирламчи эгаси Шамсидин Мусаев номида қолаверади¸ деди ҳуқуқшунос.\nТасодифга тўла бу дунё – Фалокат оёқ остидадир…\n“Дунё ўзбеклари” тақдим этади – Бобомурод Ҳамдамов: Жалолиддин…\nМосквадаги фарғоналик таксист: “Мен мажбурликдан бу касбни танладим”\nДилшода Матчонова: Икки эшик ораси – Шухрат Аббосов билан бебаҳо суҳбат…


МEҲРОБДАН ЧАЁН-ОИЛА ВА КИШИЛАР БИЛАН МУОМАЛА – mulkdor.com\nOctober 5 2018, 04:10 АдабиётКитобларКутубхона\nМахдум оиласини ҳам кийим-кечак важидан ўзи каби тутар эди. Кийим-кечакдагина эмас, ҳатто озиқ-овқат тўғриларида ҳам унинг анчагина келишимсиз қилиқлариға йўлиқилар эди.\nМасалан, бир ой тўлмасдан кир ювишға рухсат бермас, агар Нигор ойимнинг бир ойсиз кир ювғанини кўриб қолса – “кийимни тоғорада чурутасан!” деб ғовға солар эди. Икки ҳафтасиз паловни кўрмаслар (озодлиқ ошлари албатта мундан мустасно), кўб овқатлари убра, туппи, мастаба, қўғурма шўрба бўлар эди.\nНигор ойимнинг қозони йўқча, елча гўштни фақат палов шарофати билангина кўрар эди. Лекин махдум баъзи нарсалар билан ошхонани яхшиғина мўлиқдирар, масалан: шалғам, қовоқ, лавлаги. Бу тўғрида хотини ҳарчанд рад қилса ҳам қоплаб шалғам, йигирма-ўттузлаб қовоқ харид қилишини қўймас – “шалғам – Биби Фотимаи Зуҳранинг дуолари баракати, қовоқ бўлса ҳазрати Юнуснинг мўжизалари” деб баҳоси арзон ва лекин хосияти кўб бўлған бу маблағлар билан ошхонани тўлдира берар эди. Ҳар ҳафта бир-икки мартаба қовоқ сомса ёпдирмай қолмас, аммо – “ёғни кам сол, қовоқнинг таъмини бузадир!” деб таъкидлашни ҳам унутмас эди. Уйда нон ёпилмағанидек бозордан ҳам сотиб олинмас, чунки, панжшанбалик нон етиб, ортиб ётар, ҳатто баъзи вақтларда бозорға ҳам чиқар эди.\nМахдумнинг ўқуғучи болалар билан муомаласи жуда яхши эди. Савоғини билмаган ёки шўхлиқ қилған болаларни ҳар қанча сўкиб, койиса, дўқ уриб, давара қилса ҳам урмас, бу жиҳат билан бутун Қўқон болаларининг муҳаббатларини ўзига жалб эткан эди. Аммо “озодлиқ” масаласида болалардан ҳеч кимни ҳам афу этмас, бой боласиға “озодлиқ” лозим бўлған бўлса албатта ундиришка, камбағал боласидан мумкин қадар узиб олишға ҳаракат қилар; болалар Ҳафтияк, Қуръон, Сўфи Оллоёр ва шунга ўхшаш китоб бошласалар озодлиқ мажбурий, мактабдан маъзун (Изн олган) бўлғанларнинг зиёфат қилиб махдумга сарупо беришлари қоидада бор бўлса ҳам, лекин аксар болалар бу тўғрида домлани – “ана-мана” билан алдаб кетарлар, сахийроқ оталар бу маросимни адо этиб “устоз”ни рози қилмасалар, аммо кўбчилик махдумни ранжитар эдилар. Панжшанбалик бўлса мактабнинг асос ҳаққи ва булардан бошқа “Қулёға қуймоқ –Аммага бўғирсоқ – Ёсинга юпқа” деган гаплар ҳам бўлар эди. Болалар ҳар йили бир марта “бурё пули” ва ойиға бир неча бор “супурги пули” ҳам тўлаб турар эдилар.\nМахдум мумкин қадар болаларни ўз мактабига жалб қилишға тиришар, айниқса бой ва бек болаларини ўз қўлиға олиш учун ҳар бир чорани кўрар эди. Масалан, бой ва аъёндан бирининг ўғли бошқа мактабда ўқуб юрган бўлса уни болалар воситаси билан ўз мактабига чақирар, нима ўқуғанини, нималар билганини сўрар, бола савоғидан яхши жавоб бералмаса “сизда айб йўқ, ўғлим, устозингиз бир оз шундайроқ одам… хўб, хўб; бизнинг мактабларга ҳам келиб юринг!\nМен ўзим сизни жуда дўст тутаман-да!” дер эди. Табиъий, боланинг шу кундан бошлаб ўз домласидан кўнгли совур, тез кунда махдумнинг мактабига келиб кирар эди. Баъзи вақт чет мактаб болалари билан шундай муомалани кўчаларда ҳам қилар ва ўғли бўлған бой ва ашрофларга ҳам жуда сертакаллуф, хоксорона салом бериб танимаса ҳам улар билан сўрашар, нечта ўғли борлиғини ва уларнинг ўқуб-ўқумағанлиқларини, ўқушға ихлосларини текшириб, ўзининг таълимида қўлланған енгил усулларини ҳам бир мунча тиқиллатиб ўтар эди. Табиъий, махдумнинг бундай ҳаракатлари кўпинча фойдасиз бўлмас, мактабига янгидан-янги шогирдлар тўпланиб турар эдилар.\nЎз қаторидағи мактабдор домлаларни асло кўралмас, уларга қарши юрагида умрлик кек сақлар эди. Баъзи мажлисларда йўсуни келиб қолса – “ҳа, мулла фалончими, кўб болаларнинг умрини зойиъ қиляпти, деб эшитаман… шогирдларидан бир нечаси шикоят қилишиб менга келишкан эдилар… Қандай қилай, шогирдларим ўзимдан етиб ортсалар ҳам умрлари зойиъ бўлмасин, дедим” дер ва эшиткучиларга сездирмай рақибини чимчилар; кези келди дегунча иккинчи мактабдор тўғрисида шу йўсун замзама сўзлар эди.\nМахдум бўйчан, олагўшт, сийрак мўй, оқ тан, истараси иссиғ бир домла эди. Ёши эллидан ошқан, соч ва соқолида бир мунча оқлар кўринар эди. Киши билан сўзлашканда, айниқса, бир нарсадан таажжубланганда сийрак ва лекин тўғри, бақувват ўскан соқолини тутамлаб ўнг кўзини бир оз қисиб қарар, одат қилғандан бўлса керак гап орасида “ҳабба” деган сўзни кўпроқ ишлатар эди. Домланинг бу “ҳабба”си нима маънода қўлланилар, ўзидан бошқа ҳеч ким билмаганидек, ундан бу тўғрида изоҳ ҳам сўрамаған эдилар. Ҳар ҳолда “ҳабба – ҳабҳали” ёки “ҳа, баракалла” бўлса керак. Чунки ул бир нарсадан ҳурсанд ва рози бўлғанда аксар “ҳабба” деб юборадир.\nШу ергача бир неча саҳифаларни махдумнинг таърифи билан тўлдирдиқ. Эҳтимолки домланинг ғийбатини ҳам қилдиқ ва қилармиз. Лекин шунисидан хотиржамъмизки, йўқни-йўндирмадиқ, махдумнинг шаънида бор гапларнигина ёздиқ ва ёзармиз. Махдумнинг ҳамма нуқсонини ювиб кетарлик бир жумладан сўнг яна ўз ишимизда бўламиз: — нима бўлғанда ҳам махдум ўз замонасининг энг олдинғи домлаларидан, Қўқон аксариятининг саводхон бўлишлариға сабабчи устозлардан, ҳатто улуғ хизматларга киши етишдириб бергучи нодир муаллимлардан эди.\nМeҳробдан чаён-чўлоқ қуш\nАйвонда салла ўраб овора бўлған махдум йўлакдан "заифа" шапрасини олиб, танчада санама тикиб ўлтурғучи Раънога: — Йўлакда хотин киши кўринади, хабар ол-чи, болам, — деди. ...\nАдабиётNovember 27 2018, 06:11\nКун чошкоҳдан ошиб, Чорсуда халқ олағовири бошланса ҳам, шундаги бўш дўконларнинг бирида уч нафар йигит ҳануз донг қотиб ухлар эди. Чорсуда бўлиб турған тарс-тўполон гўё бу ...\nАдабиётDecember 4 2018, 01:12


Сурхондарёда тепловоз Matiz’ни уриб юборди. Бир киши ҳалок бўлди (видео) | Qalampir.uz\nСурхондарёда тепловоз Matiz’ни уриб юборди. Бир киши ҳалок бўлди (видео)\n3-саҳифа\t12 Декабрь 2020 19:03 6405\nСурхондарё вилоятининг Музрабод туманида тепловоз темир йўл кесишмасига чиқиб қолган Matiz автомобилини уриб юборди. Бунинг оқибатида ҳайдовчи ҳалок бўлди. Бу ҳақда ИИВ ЙҲХББ Ахборот хизмати хабар бермоқда.\nМудҳиш ЙТҲ жорий йилнинг 10 декабрь куни соат 13:30 ларда Музработ тумани “Ат-Термизий” маҳалласи ҳудудидан ўтувчи 4Р102 автомобиль йўлининг 43-километрида юз берган.\n“Мен унинг чиқиб келганини кўрдим. Сигнал бердим, аммо автомобиль эгаси эътибор бермади. Пастда, машина ёнида турган икки киши ҳам бақирди, аммо бунинг ҳам фойдаси бўлмади. Кейин мажбур бўлдим, бориб уришга. Тўғриси қўрқдим, чунки ҳаётимда биринчи мана шундай ҳодиса юз бериши”, дейди тепловоз бошқарувчиси.\nМаълум қилинишича, ҳайдовчи машинани темир йўл кесишмаси ўртасига келиб, ўчириб қўйган. Тепловоз ҳайдовчисининг берган сигналларига қарамай, машина жойидан қўзғалмаган. Шундан сўнг, юз берган ЙТҲ оқибатида ҳайдовчи воқеа жойида вафот этган.\n“Темир йўл кесишмасида йўл белгилари ўрнатилганидан кўриниб турибдики, ҳайдовчи темир йўл кесишмасига келиб чалғиш оқибатида машинасини ўчириб қўйган. Тепловоз ҳайдовчисининг сигнал беришига қарамай, у жойидан жилмаган”, дейди Сурхондарё вилояти ИИБ ЙҲХБ бошлиғи Илҳом Соипов.\n05 Май 09:47 41826\n06 Май 15:23 35421\n05 Май 13:35 32049\n06 Май 08:46 19206\n05 Май 19:28 18408


ДУШАНБЕ – 30-31 июль, душанба ва сешанба кунлари Тожикистонда хорижий велосайёҳларга қарши ҳужум билан боғлиқ воқеа янада нохуш тус олди. «Ислом давлати» ҳодиса учун жавобгарликни ўз зиммасига олиши билан бирга, Тожикистон ҳукумати Эрон ва тақиқланган мухолифат партиясини ҳужумни режалаштирганликда айблади.\n29 июль, якшанба куни, Душанбедан қарийб 100 км узоқликдаги Данғара туманида тўрт сайёҳ – икки америкалик, Швейцария ва Дания фуқароларини машина урган ва уларга ҳужум қилинган эди. Айтилишича, қотиллар сайёҳларни уриб кетган машинадан чиқишган. Яна икки нафар сайёҳ жароҳат олган ва бир киши ҳужумдан қочиб улгурган.\nҲуқуқ-тартибот ходимлари тўрт нафар гумондорни ўлдирган ва яна тўрт кишини ҳибсга олган.\nДушанба куни эълон қилинган баёнотда ИД воқеа учун жавобгарликни ўз зиммасига олди. Аммо, у Сурия ва Ироқдаги ҳудудларини бой бергани сабабли 2017 йил октябри ва 2017 йил июнь ойида, мос равишда Лас Вегас ва Манилада ёлғиз ҳужумчи томонидан уюштирилган, ўзи алоқадор бўлмаган ҳужумларни ҳам зиммасига олган эди.\nСешанба куни Тожикистон ҳуқуқ-тартибот органлари ИД баёнотини эътиборсиз қолдириб, ҳужумга раҳбарлик қилган 33 яшар Ҳуссайн Абдусамадов тақиқланган мухолифат партияси аъзоси бўлгани ва Эронда «ҳарбий қўпорувчилик» тайёргарлигидан ўтганини айтганлар.


Энди электромобиль эшиклари капалакнусха бўладими? » Ўзбекистон янгиликлари – Zamin.uz\nЯқинда дизайнер ва тадбиркор Хенрик Фискер янги компания ташкил этиб электромобиль ишлаб чиқариши ҳақида хабар берилганди. Аввалроқ Хитойнинг Wanxiang компанияси Fisker активларини сотиб олган ва бренд қайта жонланган.\nЯнги компаниянинг аккумуляторлари ноёб технология асосида яратилганлиги туфайли 600 кмдан ортиқ йўл босишга заряди етишини Фискер ваъда қилмоқда. Аккумулятор ҳеч қачон алмаштирилмайди.\nFisker Inc раҳбари оммани янада қизиқтириш учун янги электромобилининг тизерини кўрсатди. Расмдан кўринишича, машина эшиклари капалак қаноти сингари тепага кўтарилиб очилади.\nФискер бу салонга кириш-чиқишни осонлаштиради, деб таъкидламоқда. Батафсилроқ маълумот келаси ҳафта берилади.\nҚанчалик ғаройиб кўринмасин, бундай эшикни қулай дейиш қийин. Чунки йўловчи орқа ўриндиққа ўтираётиб кўтарилган эшик қиррасига урилиб кетиши мумкин.\nТеглар: компанияси капалак активларини дизайнер чиқишни Яқинда\n7 йил ичида электромобиль батареялари нархи 80 фоизга пасайди\n20:52 / 10-01-2017\nGLM-G4 япон-голланд суперкари серияли ишлаб чиқарилади\n23:34 / 01-12-2016\nToyota 2020 йилдан ялпи электромобиль ишлаб чиқара бошлайди\n23:59 / 07-11-2016


Дунёда ҳозиргача коронавирус қурбонлари сони қанчалиги маълум — Sof.uz\n16.01 12:23 111 Жаҳон\nДунёда коронавирусдан вафот этганларнинг умумий сони икки миллиондан ошди. Бу ҳақда "Worldometrs" маълумотлари дарак бермоқда.\nСўнгги маълумотларга кўра, дунё бўйлаб 94 млн 315 минг 327 киши коронавирус билан касалланган. 67 млн 346 минг 635 киши коронавирусни енгган. 2 млн 17 минг 913 нафар бемор вирус асоратлари оқибатида вафот этган.\nҚурбонларнинг энг кўпи АҚШда қайд этилган. У ерда касалликдан 401 минг 856 нафар бемор вафот этган.\nАчинарли статистиканинг иккинчи ўрнидан Бразилия жой олган, мамлакатда 208 минг 291 киши вафот этган.\nҲиндистон 152 минг 130 нафар қурбони билан биринчи учликни ёпган.\nКеча, 15 январ ҳолатига кўра, Ўзбекистонда коронавирус инфексияси қайд этилганлар сони 77 минг 904 нафарни ташкил этмоқда. Касалликдан соғайганлар жами 76 минг 388 нафарга етиб, соғайиш кўрсаткичи 98 фоизни ташкил қилмоқда.


Ўзбекистонда ўсмирлар саломатлиги ва фаровонлигини ҳимоя қилиш стратегияси қачон қабул қилинади? – Газета.uz\nТошкентдаги 64-мактаб олдидаги ўтиш жойи.\nЎзбекистонда ўсмирлар саломатлиги ва фаровонлигини ҳимоя қилиш стратегияси қачон қабул қилинади?\nЎзбекистонда қарийб икки йилдан бери ўсмирлар саломатлиги ва фаровонлигини ҳимоя қилиш стратегияси лойиҳаси муҳокама қилинмоқда. Бу вақтда эса йўл-транспорт ҳодисаларида болалар ўлими ҳамда қиз ва ўғил болалар орасида суицид чидаб бўлмас даражада юқорилигича қолмоқда, бу шошилинч комплекс чоралар кўришни талаб этади, деган фикрда мутахассислар.\nLotinchada На русском языке 14 май 2022, 23:39 Жамият\nПайшанба куни Тошкентда 2026 йилгача ўсмирлар саломатлиги ва фаровонлигини ҳимоя қилиш стратегияси лойиҳаси муҳокамасига бағишланган тадбир бўлиб ўтди. Унда Ўзбекистон Олий Мажлис Сенати, ижтимоий соҳалар ва ички ишлар вазирликлари, БМТнинг Болалар жамғармаси (ЮНИСEФ) ва Жаҳон соғлиқни сақлаш ташкилотининг миллий ва минтақавий идоралари мутахассислари иштирок этди.\nСтратегия лойиҳаси ЮНИСEФнинг техник кўмагида ишлаб чиқилган. Ушбу ҳужжат Соғлиқни сақлаш вазирлиги ва жамғарманинг мартдаги «йўл харитаси»га киритилган. Бундан кўзланган мақсад ҳар бир ўсмирнинг соғлиғини энг юқори даражада бўлиши учун имконият яратиш, уларнинг келажаги учун зарур шарт-шароит яратишдан иборат.\n10 ёшдан 19 ёшгача бўлган болалар ва 24 ёшгача бўлган ёшлар аҳолининг тўртдан бир қисмини ташкил қилади. 10−15 йилдан кейин улар давлат аппаратида, бизнес, ишлаб чиқариш, хизмат кўрсатиш, илм, таълим, тиббиёт ва бошқаларда иш ўринларини эгаллашади. Мамлакатнинг яқин ўн йилликларда муваффақиятли ривожланиши уларнинг ҳозирги саломатлиги, таълими, хавфсизлиги ва фаровонлигига боғлиқ. Бу ҳақда сенатор Дилором Тошмуҳамедова, Соғлиқни сақлаш вазири ўринбосари Элмира Баситханова, ЖССТнинг Ўзбекистондаги ваколатхонаси раҳбари Лиан Куппенс ва бошқалар нутқ сўзлади.\nШу билан бирга, ўсмирлар саломатлиги ва фаровонлигига мавжуд таҳдидлар вазирликлар ўртасида яқин ҳамкорликда амалга ошириладиган шошилинч миллий комплекс чора-тадбирларни талаб қилади, деб ҳисоблайди экспертлар.\nЮНИСEФ офисининг минтақавий маслаҳатчиси Габриель Фонтананинг таъкидлашича, ўсмирларнинг саломатлиги ва фаровонлигини ҳимоя қилишда устувор эътиборни талаб қиладиган масалалар — йўл-транспорт ҳодисалари натижасида ўлим ва ўз соғлиғига қасддан зарар етказиш эканлигини таъкидлади. У миллий стратегияни тезда қабул қилиш ва тасдиқлаш ва уни амалга оширишда бутун жамиятни жалб қилишга чақирди.\nМарказий Осиё мамлакатларида 10−19 ёшли ўғил ва қиз болалар учун йўл жароҳатлари ва ўзига зарар етказиш асосий ўлим сабаблари ҳисобланади. 2019 йилда ЙТҲларда 5−14 ёшдаги болалар ўлими бўйича Ўзбекистон кўрсаткичи Қозоғистон, Қирғизистон, Россия, Туркманистон ва Тожикистонга қараганда юқори эди, деб Юнисефнинг Ўзбекистондаги офисининг Соғлиқни сақлаш масалалари бўйича маслаҳатчиси Олга Ким маълум қилди.\nЯна бир оғриқли муаммолардан бири — бу болаларнинг руҳий саломатлигини таъминлаш.\n«Комплекс жинсий таълим соғлом хулқ-атворни шакллантиришга, жинсий ва репродуктив саломатлик ва турдош ҳуқуқларни ҳимоя қилишга ёрдам беради, хусусан, ОИВ инфекцияси ва ўспирин ҳомиладорлиги ҳолатларини камайтириш орқали жинсий ва репродуктив саломатлик кўрсаткичларини яхшилайди», — деди Габриэль Фонтана.\nСоғлом турмуш тарзини шакллантириш борасида яна бир муаммо ҳам таъкидланди: ўсмирларда жисмоний фаолликнинг етишмаслиги — қизлар орасида 84 фоиз ва ўғил болалар орасида 56 фоизни ташкил қилади.\nТўйиб овқатланмаслик юки муаммосини ҳам ҳал қилиш керак, чунки (2017 йилги маълумотларга кўра) 15−19 ёшдаги қизларнинг 10,7 фоизи ортиқча вазн ёки семиз, 11,9 фоизи эса — кам вазнга эга. Ўсмирларнинг деярли ярми (49%) темир танқислигидан азият чекади, ҳар хил турдаги анемия 28% ўсмирларда кузатилади, бешдан икки қисмида эса фолий кислотаси етишмайди.\n«Таълим ва соғлиқни сақлаш ўртасидаги синергия яхши таълим ва соғлиқни сақлашни ривожлантиришга ёрдам беради», — дея таъкидлади Олга ким. Масалан, етарли овқатланишни таъминлайдиган мактабларда давомат 8 фоизга юқори, шу билан бирга, ўспирин қизларда анемия кўрсаткичлари 20% гача пасайган.\nЖССТ Марказий идорасининг ўсмирлар саломатлиги ва фаровонлиги бўлими бошлиғи доктор Валентика Балтаг болалар ва ўспиринларнинг саломатлиги ва фаровонлиги билан боғлиқ муаммоларни ҳал қилишда стратегик ўзгаришларнинг муҳимлигини кўрсатиб ўтди.\nФақат соғлиқни сақлаш соҳасидаги ёки бошқа бирон бир жабҳада ҳаракатлар етарли эмас, биз тиббий хизматлардан ўсмирга қаратилган экологик ёндашувга ўтишимиз керак. Кўп босқичли ҳаракатлар ўспиринларни зарур жисмоний, ақлий, ҳиссий ва ижтимоий ўқитиш ва қўллаб-қувватлашни таъминлайдиган ягона тўлиқ стратегия доирасида зарур, деб таъкидлади ЖССТ вакили.\nСтратегия лойиҳасида қуйида мақсадлар қайд этилган:\nсоғлом турмуш тарзини тарғиб қилиш;\nруҳий саломатликни мустаҳкамлаш ва ўсмирларнинг тенгдошлари, ота-оналари ва жамият аъзолари билан соғлом муносабатларини шакллантириш;\nистиқболли келажак учун зарур шартларни шакллантириш;\nэкологик барқарорлик ва атроф-муҳит муҳофазасига эришиш;\nтиббий ёрдам сифатини ошириш.\nСтратегия лойиҳаси 2026 йилгача ўсмирлар ўлимини барча сабабларга кўра, шу жумладан бахтсиз ҳодисалар, ўз жонига қасд қилиш, микронутриент етишмовчилиги, ортиқча вазн ва семиришни камайтириш, мактабларни моддий-техник қўллаб-қувватлаш кўрсаткичларининг кўпайиши ва улардаги санитария шароитларини яхшилаш бўйича аниқ мақсадли кўрсаткичларни белгилайди. Шунингдек, бошқа кўплаб муҳим кўрсаткичларни ўз ичига олади.\nСтратегия лойиҳаси 2026 йилгача ўспиринлар ўлимини барча сабабларга кўра, шу жумладан бахциз ҳодисалар, ўз жонига қасд қилиш, микронутриент етишмовчилиги, ортиқча вазн ва семиришни камайтириш, мактабларни моддий-техник қўллаб-қувватлаш кўрсаткичларининг кўпайиши ва улардаги санитария шароитларини яхшилаш ва бошқа кўплаб муҳим аниқ мақсадли кўрсаткичларни белгилайди. Шунингдек, уларга эришиш бўйича ҳаракатлар дастурини ўзида мужассам этган.\nҚарийб икки йиллик тайёргарликдан сўнг, давлат органларининг саъй-ҳаракатлари умумий сафарбарлик туфайли ушбу ҳужжатни қабул қилиш, уни 2026 йилгача мамлакатни ривожлантириш стратегияси билан синхронлаш вақти келди, деди ЮНИСЕФнинг Ўзбекистондаги ваколатхонаси раҳбари Мунир Мамедзаде.\nСоғлиқни сақлаш вазирининг ўринбосари Элмира Баситханова стратегия лойиҳасига баъзи ўзгаришлар киритиш кераклигини ва бу жараён узоқ давом этмаслигини айтди.\nВазирлар Маҳкамаси вакили ҳукумат стратегияни якунлаш ва қабул қилишда зарур ёрдамни тақдим этишига ишонтирди.\n#ўсмирлар саломатлиги ва фаровонлиги стратегияси\nСалом ёшлар ун шунча кулайликлар конунлар огизни купиртириб вахима БН ёзасилар лекин Бари когоздами качон У́збекистонимизга инсоф бериб Халк ун хам Бир Нима килинади


08:32 / 11.08.2016\nҚуйлиқ шоҳбекати ёнгинасида мардикор бозори бор. У ерда турли ёшдаги қиз-жувонлару йигитларни кўрасиз. Улар ҳар бир ўтаётган машинага умид билан тикилишади. Тўхтаган машинанинг олдига эса худди қушдек учиб бориб, атрофини ўраб олишади.\nПаркент туманига бориш учун бекатда ҳамкасбимни кутиб ўтирдим. Юқоридаги манзарани анча кузатдим. Аксини олгандек, ҳамкасбим ҳам тезроқ кела қолмади. Хизмат сафари билан Тошкент вилоятига чиқмоқчи эдик. Вақтнинг тезроқ ўтишини истаб, мардикор аёллар томон юрдим. Атрофимга дарҳол қизлар, аёллар йиғилишди. Ёшлари мендан катта бўлса-да, улар “Опажон, иш борми?”, дея менга жавдираб қарашарди. “Ҳамма ишни бажариш қўлимдан келади, фақат пулини берсангиз бўлди”, деди ўрта ёшлардаги аёл.\n— Ҳа, тушунарли — дедим аёлгинага раҳмим келиб. — Агар вақтингизни олмасам, бу ердаги иш ҳақида гапириб беринг.\n“Исмим Гулчирой. Аммо Гулчиройнинг чиройидан асар ҳам қолмади. Турмушнинг ғам-андуҳлари, оғир меҳнат мени анчагина толиқтириб қўйди. Аммо Худога шукур қиламанки иккита ўғлим бор. Улар суянчиқларим. Қариганимда белимнинг дармони, кўзимнинг қуввати. Дадаси инсульт бўлиб вафот этди. Рўзғорнинг барча ташвиши менинг гарданимга тушди. Эркаксиз уй зимистонга ўхшаркан. Туртиниб-суртиниб, тирикчилик учун шу ерларда юраман. Эркак кишининг топганида барака бўларкан. Турмуш ўртоғим ишлаганида мен фарзандларим тарбияси билан машғул эдим. Энди бўлса…\nҲеч кимнинг бошига бундай кўргулик тушмасин. Гоҳида одамларга қараб туриб, айримларидан нафратланиб кетаман. Яхши ҳамки фарзандларим бор. Шулар билан овунаман. Дардларимни уларга айтиб, енгил тортаман.\nДастлаб биринчи бор бу ерга келганимда соддалигимдан панд еганман. Инсон ўта содда ҳам бўлмаслиги керак экан. Ўшанда ёши биздан каттароқ киши келиб “Ким ойна артишга боради?”, деб сўради. Мен шоша-пиша уларнинг ёнига бориб “Мени олиб кета қолинг! Мен ойнангизни яхшилаб артиб бераман”, дебман. У киши менга бошдан-оёқ разм солди-да, машинасининг эшигини очди. Ўша атрофдаги бир-иккита аёллар менга қараб кулишди. Кулгусининг сабабини билолмай, иш топилганига хурсанд бўлиб, ҳайрон бўлганимча машинага ўтирдим.\nУ киши мени шаҳарнинг марказидаги кўп қаватли уйлардан бирига олиб кирди. Кейин менга чой қўйишни буюрди. Ҳайрон бўлдим. Ошхонага чиқиб чой қуйдим. Бояги киши ўша ердаги музлаткични очиб, ичидан колбаса, пишлоқ олди-да тарелкага чиройли қилиб кесиб, стол устига ҳар хил ичимликлар билан уларни қўйди. Мен чой дамладим-да, унга юзландим:\n— Мен нонушта қилганман, раҳмат, — дея ўрнимдан турдим-да, ваннахонасини излаб, у ерга кирдим. Ўша ердаги докани олиб, намлаб, ойналарни артиш учун ортимга қайрилдим. Шу пайт бояги киши кириб келди-да, ие йўқ, бе йўқ мени қучоқлаб олди.\nШартта қўлидан тишладим-у, ётоғидан чиқдим. У вой-войлаб қолди.\n— Ия, ҳали сен “Ойна артиш” паролини билмайсанми? — дея у мени сенсираганча ажабланиб сўради .\nАйтилган жойга кириб, у ердаги аҳволни кўриб, хўрлигим келди. Ноинсоф, ортидан сув қўйиб юборишни ўзига эп кўрмабди. Пулни бўлса атайлабдан сув тортадиган жойга қўйибди. Ноилож сувни тортдим-да, ўша ифлоснинг исқиртини ювиб юбордим. Пулни олдиму, бу хонадондан тезроқ чиқиб кетишга ошиқдим. Чунки мени худди кимдир бўғаётгандек ҳис қилдим ўзимни. Йўлда кетиб борарканман, кўзларимга ўз-ўзидан ёш қўйиларди…\nШу пайт ҳамкасбим Шукур келиб, мени шошилтирди. Мен бу аёлга қандай тасалли ҳам беришни билмасдан, хайрлашиб ҳамкасбимнинг машинасига ўтириб кетдим. Кетяпману хаёлимда аёл айтиб берган ноинсоф эркакни кўз олдимга келтириб, ундан нафратланиб кетдим.


Мудофаа вазирининг ахбороти эшитилди - Халқ сўзи\n11:01 04 Декабрь 2020 Сиёсат\nМажлисда Ўзбекистон Республикаси Мудофаа вазирининг мамлакатимиз Қуролли Кучлари ва ҳарбий қурилишини ривожлантириш ҳамда ҳарбий хавфсизликни таъминлаш бўйича 2020 йилнинг 10 ойи давомида бажарилган вазифалар ҳолати тўғрисидаги ахбороти эшитилди.\nТаъкидланганидек, бугунги кунда қўшинларнинг жанговар шайлиги ва тайёргарлигини сифатли ташкил этиш ҳамда юқори даражага кўтариш мақсадида «Чирчиқ» полигони ҳудудида Мудофаа вазирлигининг моделлаштириш ва симуляция дала-ўқув маркази янгидан барпо этилган.\nМазкур марказда айни кунгача 160 нафар тактик бўғиндаги командир ҳамда 23 нафар куч тузилмалар офицери илк бор махсус ўқув курсда таҳсил олган. Натижада командирлар ўз бўйсунувчиларини жанговар ва махсус вазифаларни бажариш вақтида бевосита самарали бошқариш малакаси оширишга эришилган.\nТоғ тайёргарлиги ўқув-машқлар маркази, «Каттақўрғон», «Термиз», «Ангрен» ва «Сазаган» полигонлари халқаро талабларга мос равишда янги кўринишда таъмирланди. Уларнинг ўқув-моддий базалари замонавий воситалар билан жиҳозланган.\nАҳамиятлиси, ҳар йили такрорланиб ўтказиладиган машғулотларга чек қўйилган. Ҳафтанинг кетма-кет 4 куни фақат жанговар тайёргарликка ажратилиб, машғулотлар сифати ва сони оширилган.\nЯна бир жиҳат. Ҳарбий кадрларни тайёрлаш тизимини такомиллаштириш бўйича Ўзбекистон Республикаси Президентининг 2020 йил 22 октябрдаги ПҚ-4870 қарори орқали вазирлик таркибида янги олий ҳарбий таълим муассасаси – Қуролли Кучлар Ҳарбий тиббиёт академияси ташкил қилинган. Унда ҳарбий интернатура, клиник ординатура, магистратура ва докторантура даражасидаги мутахассисларни тайёрлашни йўлга қўйилиши режалаштирилган.\nҚолаверса, Қуролли Кучлар Академиясида Ички ишлар вазирлигининг иккита – «Ички ишлар вазирлиги қўшинларининг тактик қўмондонлиги» ва «Аниқловчи ва қўриқловчи электрон тизимларни ташкил этиш ва фойдаланиш бўйича муҳандислик қўмондонлиги» бакалавриат йўналишларида офицерларни тайёрлаш тизими йўлга қўйилган.\nБундан ташқари, Мудофаа вазирлиги автоматлаштирилган ахборот тизими ва маълумотлар базаси асоси ҳисобланган «Сафарбарлик» электрон маълумотлар базаси барпо этилган.\nМазкур тизимни самарали фаолият юритиши учун Республикамизнинг 14 та Мудофаа ишлари бошқармаси ва 201 та Мудофаа ишлари бўлимига 228 км оптик толали алоқа кабеллар ётқизилиб, замонавий ахборот-коммуникация қурилмалари ҳамда технологиялари билан жиҳозланишига эришилган.\nНатижада «Сафарбарлик» электрон маълумотлар базаси Ички ишлар вазирлигининг «Манзил» ва «Хорижга чиқиш паспорти» ахборот тизимлари ҳамда Вазирлар Маҳкамаси ҳузуридаги Давлат персоналлаштириш маркази билан интеграция қилинган.\nСўнгги йилларда қўшинларни янги қурол-аслаҳа ва техникалар билан таъминлаш ишлари жадал суръатларда олиб борилиши натижасида штатда мавжуд бўлган қурол-яроғ ва техникаларнинг 27 % янгиланган.\nМажлисда 2020 йилнинг ўтган даври мобайнида бажарилиши лозим бўлган айрим топшириқларнинг ижроси тўлақонли бажарилмаганлиги таъкидланди.\nҚайд этилганидек, юртимизда сўнги ойларда эпидемиологик вазият кузатилгани сабабли мамлакатимизда мавжуд айрим ҳарбий шаҳарча ва полигонлардаги объектларда қурилиш ва таъмирлаш ишлари тўлиқ якунига етказилмаган.\nБундан ташқари, ёшларни ватанпарварлик руҳида тарбиялаш соҳасида вилоят, туман ва шаҳарлар кесимида ҳудудий хусусиятларни инобатга олган ҳолда ёшларнинг тоифаларидан келиб чиқиб, мақсадли ва манзилли тадбирларни амалга ошириш ишлари суст олиб борилган.\nШунингдек, бугунги кунда олий ҳарбий таълим муассасаларига қабул қилиш жараёнлари бир нечта босқичда олиб борилиб, ҳамон мураккаблигича қолмоқда.\nМажлисда Олий Мажлис Сенати Мудофаа ва хавфсизлик масалалари қўмитасининг Мудофаа вазирлиги фаолияти самарадорлигини янада ошириш мақсадида тегишли қарори қабул қилинди.


Озодликка пахта теримида қатнашаётган теримчилар ўрнига ёлланма ишчиларни сафарбар қилиш бўйича собиқ ўзбекистонлик пахтакор ўз тавсияларини юборган. Мазкур мактубни қуйида ўзгаришсиз ҳавола этамиз:\n"Мен анча вақтдан бери пахта сиёсатини кузатиб келаман. Пахтага одам ёллаш сиёсати бўйича Ўзбекистон ҳукуматига маслаҳатим бор. Пахтага ўқувчи, талаба, ўқитувчи, тадбиркор ва давлатга ишлайдиган одамларни мажбурламасдан, пахтага одам жалб қилишнинг бошқа бир вариантини маслаҳат бермоқчиман!\nҚишлоқ ва шаҳарда юрган ишсизларни жалб қилган ҳолда ҳам ҳашарчилар ўрнини қопласа бўлади-ку ахир. Ўқувчи ва талабаларга нисбатан буларнинг фойдали иш коэффициенти 2-3 баробар яхши.\nАхир ўйлаб кўринг, талаба ўз вақтида ўқимаса, ўқитувчи ўз вақтида ўқувчига керакли озуқани бермаса, тадбиркор дўконини ёпиб, пахтага чиқса, шифокор больницани ташлаб, далада пахта терса, бунинг турган битгани давлатга зарар-ку ахир.\nКелажакка пойдевор қўймоқчи бўлсак, олтин бошларни яратиш керак.\nҲозирги олиб борилаётган сиёсат қулдорлик даврига ўхшайди.\nҲар бир киши ўз иши билан шуғулланса, чет элдаги душманлар танқиди остида қолмаган бўлар эдик. Албатта бу дастурни бирданига амалга оширишнинг иложи йўқдай туюлиши мумкин. Лекин босқичма-босқич амалга оширса бўлади. Масалан, бир йил ўқитувчи ва талабалардан воз кечишдан бошлаш керак!\nАгар 500 000 талаба билан 100 000 ўқитувчига: "Сизлар келаси йилдан пахтага чиқмайсиз, лекин ҳар бирингиз ўрнингизга одам ёллашингиз шарт, бўлмаса, ҳайдаласиз" деб хозиргидай ДИСЦИПЛИНА қўлланса, ишонаверинг, ўзлари учун ҳам одам топилади.\nЭнди тадбиркор масаласига келсак. Агар тадбиркор дўконини ёпса, у қаердан солиқ тўлайди? Тадбиркорга ҳам худди шу тарзда шарт қўйилса, у жон-жон деб рози бўлади-ку ахир. Қолаверса, 3 ой давом этадиган пахта кампанияси даврида ҳар бир тадбиркор давлатга қанчадан-қанча солиқ тўлаши мумкин! Бу давлатга фойда.\nМен ўқувчи ва талабалик давримда пахтани чин кўнгилдан термас эдим. 15-20 кг пахта териб, ичига 15 кг кесак ва анча-мунча сув ҳам солар эдик.\nШахсан менинг ўзим фермерга ёрдам бериш мақсадида тележкани устига чиқиб, ўртоқларимга ёрдам бериш мақсадида тележкага чиққан этакдаги пахтани орқадан туширар эдим. Улар эса айлантириб, нормани бажарарди. Ишонаманки, ҳозир ҳам шунақа усуллар қўлланилаяпти ва бундан кейин ҳам қўлланилаверади. Биринчи теримни тупроққа булғаб тергандан кейин унинг сифати қандай бўлади? 2-3 тонна кетадиган прицеп айлантириш натижасида 7-8 тонна бўлиб туради. Фермер хурсанд, "бугун ЗЎР тер тўкишибди" дейишади, лекин билишмайдики пахта ЛОХОТРОН бўлган.\nХуллас, менинг фикрим - пахта сиёсатини ислоҳ қилиш керак. Агар ислоҳ қилмасак, фақат танқид остида қолиб кетаверамиз. Қолаверса, "Ўзбекистон хукумати мажбурий меҳнатдан фойдаланаяпти" деб, АҚШ ва ЕВРОПА САНКЦИЯ қўллаши аниқ!\nБу САНКЦИЯЛАРДАН бири Ўзбекистон элитасига тегишли барча актив ва ҳисоб рақамлар "НОҚОНУНИЙ ЙЎЛ БИЛАН ТОПИЛГАН ДАРОМАДЛАР" деб музлатилади.\nУзоққа бормаймиз, Ливия лидери Муаммар Қаддафийнинг Швейцария банкларида бўлган ҳисоб рақамидаги миллиардлаб доллар пули музлатилганини эслайлик.\nЎзбекистон элитасига тегишли активларнинг қанчалиги фақат ўзлари ва Худога аён. АҚШ ва Европа бунақа ишларга қодир. Бунга яққол мисол - ГУЛНОРА КАРИМОВАнинг активлари музлатилган ҳолда турибди!\nМен қиламан ўттиз,\nХудойим қилар тўққиз.\nБошқа давлатнинг бой бўлиши учун шароит яратиб бермайлик, азизлар!" - деб ёзади ўзбекистонлик собиқ пахтакор.


Александру Оника: Кумуш медали бизни қониқтирмади / CHAMPIONAT.asia\nАлександру Оника: Кумуш медали бизни қониқтирмади\nТошкентнинг «Локомотив» клуби ниҳоясига етган 22-чемпионатда кумуш медал совриндори бўлди.\nАммо темирйўлчилар бу йил фақат чемпионликни ўз олдига мақсад қилиб қўйишганди. Жамоа мавсумни ёмон ўтказгани йўқ. Лекин Ҳаким Фузайлов шогирдлари якунда “Бунёдкор”дан бир очкога ортда қолиб кетишди. Шунга қарамай, “Локомотив” ўсишда давом этяпти десак бўлади. Чунки темирйўлчилар ўтган йили 3-ўринни олишганди. Бу мавсумда эса жамоа бир поғона юқорига кўтарилди. Иккинчи даврада “Локомотив” сафига қўшилган молдавиялик футболчи Александру Оника чемпионатимизда ўзини кўрсатишга ҳаракат қилди. Мавсум якунлангач молдавиялик легионер билан суҳбатлашдик.\n- Александру, юртимизда мавсум ниҳоясига етди. “Локомотив” билан қайд этган натижангиздан кўнглингиз тўлдими?\n- Йўқ, кумуш медаллари бизни қониқтирмади. Чунки чемпион бўлишни хоҳлагандик. Аммо “Бунёдкор”дан бир очкога ортда қолиб кетганимиз алам қиляпти. Агар иккинчи даврада мағлубиятга учраган учта учрашувдан биттасини ютганимизда 1-ўрин бизники бўларди. Афсуски, чемпионликни “Бунёдкор”га “совға” қилиб юбордик.\n- Шунга қарамай, чемпион бўлиш учун охиригача ҳаракат қилдинглар. Тўғрими?\n- Ҳа, биз ҳамиша майдонга ғалаба қозониш учун тушамиз. Майдонда ҳам охиригача кураш олиб борамиз. Бу йил бизда чемпионлик иштиёқи баланд эди. Ҳамма ўйинларда буни кўрсатишга ҳаракат қилдик.\n- Сўнгги турда “Бунёдкор”ни Жиззахда очко йўқотишини кутганмидингиз ёки бўлди улар чемпион деб ўйлаганмидингиз?\n- “Бунёдкор”ни охирги ўйинда очко йўқотишига умид қилгандик. Боз устига ундан аввалги турда улар Қаршида мағлубиятга учрашганди. Руҳий тушкунлик Жиззахда ҳам жамоага таъсир қилишини ўйлагандик. “Бунёдкор” ҳеч бўлмаганда дуранг ўйнаб биз чемпион бўлишимизга ишонгандим. Бироқ ўйлаганларимиз амалга ошмади. Умид қиламизки, келаси йили албатта 1-ўринни қўлга киритамиз.\n- “Локомотив”га чемпион бўлиши учун нима етишмади деб ўйлайсиз?\n- Бунга айнан нима ҳалақит берганини аниқ айтишим қийин. Кўпроқ омад етишмади дейишим мумкин. Чунки ютишимиз керак бўлган айрим учрашувларда имкониятни бой бериб қўйдик. Қолаверса, Навоий ва Самарқандда мағлубиятга учрашимиз бизга қимматга тушганди. Ана шу ўйинларда қўшимча дақиқаларда дарвозамиздан тўп ўтказиб юборгандик. Агар омад биз тарафда бўлганда 90+5-дақиқада дарвозамиздан тўп олиб чиқмасдик. Шунга қарамай, жамоамизда ўсиш бор дея оламан. Ўтган йили “Локомотив” 3-ўринни олганди. Бу мавсумда эса кумуш медали соҳиби бўлдик. Насиб қилса, келаси йили чемпионликни нишонлаймиз.\n- Ўзбекистондаги дебют мавсумингизда совриндор бўлдингиз. Шу боис “Локо”даги фаолиятим яхши ўтди деб ҳисоблайсизми?\n- Ҳа, юртингиздаги дебют мавсумим ёмон ўтгани йўқ баҳолашим мумкин. Биринчи йилдаёқ кумуш медални қўлга киритиш яхши албатта. Агар чемпион бўлганимизда янада яхши бўларди.\n- Юртимизда ярим йил тўп сурдингиз. Чемпионатимиз сизга маъқул келдими?\n- Чемпионатингиз савияси чакки эмас. Қолаверса, бу ерда яхши савиядаги футболчилар ҳам бор. Умуман олганда, Ўзбекистон чемпионати савияси кўтарилишда.\n- Қайси учрашув сиз учун энг яхшиси бўлди?\n- Ўйинимга ўзим баҳо бера олмайман. Буни мухлислар айтишса яхши бўларди. Яхши ўйинларим ҳам ёмони ҳам бўлди. Ҳар бир футболчида шундай бўлиши табиий ҳол. Умумий олаб айтганда, фаолиятим қониқарли ўтди дейишим мумкин.\n- Темирйўлчилар сафига ёзда қўшилганингизда мавсум охиригача шартнома тузгандингиз. Келаси йили ҳам шу жамоада ўйнамоқчимисиз?\n- Ушбу ҳафтада клуб мутасаддилари билан гаплашиб кейинги тақдиримни ҳал қиламан. Агар раҳбарият қолишимни хоҳлашса, фаолиятимни “Локо”да давом эттираман. Барча масала тез кунларда ҳал бўлади. Ўзимга қолса жамоада қолиб Ўзбекистонда яна тўп суриш ниятим бор. Бу ерга анча ўрганиб қолдим. Тўғри бошида мослашишга бироз қийналдим. Ҳозир эса ҳаммаси жойида. Қолаверса, юртингизда ўйнаш менга ёқяпти.\n- Нима деб ўйлайсиз, раҳбарият Ҳаким Фузайловнинг ишидан қониқиш ҳосил қилдими?\n- Бу ҳақда бир нима дея олмайман. Менинг назаримда мураббийлар ёмон ишлашгани йўқ. Янги мавсумда қандай ўзгаришлар қилиниши эса раҳбариятга боғлиқ.\n- Илгари кўплаб клубларда тўп сургансиз. “Локомотив”ни ана шу жамоалар билан солиштира оласизми?\n- Молдавияда “Шериф” ва “Дачия” клублари шарафини ҳимоя қилганман. “Шериф” Молдавиянинг энг яхши жамоаси саналади. “Дачия” эса “Локомотив” билан тенглаша олмайди. Украина олий лигасидаги жамоаларнинг савияси қандай эканлигини ҳамма яхши билади. У ерда чемпионат савияси юқори. Ўзбекистонда эса чемпионлик учун кураша оладиган 3-4та жамоалар бор холос. Қолган клублар эса бир хил савияда.\n- “Локомотив”даги шароитларни “Шериф” билан таққослаганда нима дейсиз?\n- “Шериф” нафақат Молдавияда, балки Европада ҳам яхши шароитларга эга бўлган клубдир. Бу жамоанинг базаси ва стадиони ҳам аъло даражада. “Локомотив”да ҳам ҳаммаси яхши. Жамоага яхши база қурилган, стадиони ҳам ёмон эмас. “Локо”да ҳамма шароитлар энди-энди яхши йўлга қўйилмоқда. Бир сўз билан айтганда, “Локомотив”нинг келажаги порлоқ.\n- Балки ватанингизда сизни ўз сафида кўрмоқчи бўлган жамоалар бордир. Таклифлар бўлмаяптими?\n- Тўғриси, Молдавияга қайтиш ниятим йўқ. Юртимдан ташқарида тўп суришни хоҳлайман ва бу борада “Локомотив” яхши вариант. Лекин албатта қачондир барибир Молдавияга қайтаман.\nБобурбек ТУРСУНОВ суҳбатлашди.


Берунийдаги газ сўрувчи насоснинг аянчли оқибати — Kar24.uz\n2019 йилнинг 8 октябрь куни, соат 18:45да Беруний тумани Истиқлол МФЙ худудида ёнғин содир бўлганлиги ҳақида туман ёнғин-қутқарув хизматига «101» рақамига хабар келиб тушган. Воқеа жойига етиб борган ёнғин ўчирувчиларнинг тезкор ҳаракатлари натижасида бартараф этилган. Ёнғин оқибатида яшаш уйининг 70 кв. метр майдонда томи, шифти ва ички жиҳозлари ёниб зарарланган. Ёнғин-қутқарув хизматининг тезкор ҳаракатлари оқибатида яшаш уйининг 146 кв. метр майдони сақлаб қолинган.\nҲодиса юзасидан дастлабки суриштирув ишлари олиб борилганда юқорида кўрсатилаган манзилда газ ва ҳаво аралашмасининг чақнаши натижасида уйбекаси 1968 й.т. фуқаро М.А. 60 фойиз куйиш тан жароҳати олиб, ёнғин ўчириш экипажлари етиб боргунга қадар шифохонага олиб кетилгани маълум бўлган.\nЁнғиннинг тахминий келиб чиқиш сабаби, хонага тўпланиб қолган табиий газ ҳидини сезмаган уйбекаси газ қувурига ўрнатилган газ сўрувчи қўлбола электр мослама (насос)ни розеткадан узиш вақтида учқун чиқиши натижасида газ ва ҳаво аралашмасининг чақнаши юзага келган.\nХурматли фуқаролар! Бундай аянчли ҳолатларнинг олдини олиш, мақсадида куйидаги хавфсизлик қоидаларига амал қилишингизни сураб қоламиз.\nЁш болаларни олов билан ўйнашга, газ ва электр ускуналаридан фойдаланишга асло йўл қўйманг ва қўлбола иситиш печларидан фойдаланманг\nГаз баллонларни куёш тобида қолаб кетишига йўл қуйманг, ўчок, тандир каби очиқ алангали жойлар яқинида сақламанг ҳамда газ сўргичидан фойдаланиш нохуш холатларга олиб келиши мумкин.\nГаз плитаси устига кийимларни қурутманг ва яшаш уйини иситишда фойдаланманг хамда газ плитаси ёрдамида яшаш уйни иситманг.\nТутин мўриси қоида асосида ўрнатилмаган иситиш печларидан фойдаланманг, қулда ясалган, насоз электр иситиш ускуналаридан фойдаланманг.\nЮқорида кўрсатилган хавфсизлик қоидалариги риоя қилсак, ёнғин келиб чиқишини олдини олган ҳамда шахсий мол-мулкингизни ва атрофдаги инсонлар ҳаётини сақлаб қолган бўласиз.\nҚорақалпоғистон Республикаси Ёнғин хавфсизлиги бошқармаси.\nNext Грант маблағларини жалб қилишда қатнашган ходимлар рағбатлантирилади


Ҳамёнбоп Xiaomi Mi A1 AliExpress'да рекорд даражада арзонлашди - Terabayt.Uz\nXiaomi компанияси шу йилнинг 5 сентябрида Google компанияси билан ҳамкорликда Xiaomi Mi A1 смартфонини тақдим қилган эди. Мазкур мобил телефоннинг бошқа моделлардан энг катта фарқи -- у ишлаб чиқарувчининг MIUI прошивкаси эмас, Google'нинг Android One тизимига эга бўлади. Xiaomi Mi A1 — Xiaomi'нинг Android One тизимида тақдим қилинган илк смартфони. Смартфон Google'дан янгиланишларни мунтазам олиб туради.\nШу кунларда AliExpress савдо платформасида ташкил қилинаётган акция доирасида Xiaomi'нинг Mi A1 смартфони $212 АҚШ долларидан сотилмоқда. Бу акция муддати чегараланган.\nAndroid 7.1.2 Nougat операцион тизимида ишлайдиган Xiaomi Mi A1'да русча "прошивка" ҳам мавжуд ва смартфон LTE'нинг 4G тармоғида ишлайди.\nЭкспертларнинг фикрича, металл корпусли Xiaomi Mi A1 бугунги кунда ҳамёнбоп смартфонлари билан танилган Xiaomi'нинг ўз нархига муносиб энг яхши мобил алоқа воситаси. Шунингдек, Google шу йил охирига қадар Xiaomi Mi A1 модели сўнгги Android 8.0 Oreo тизимига эга бўлишини ҳам эълон қилган.\nОлд камера: 5 Mп;\nЭслатиб ўтамиз, 2017 йилнинг 16 октябрь ҳолатида «Малика» савдо марказида Mi A1 модели (64 gb) 2 227 500 сўмдан сотилмоқда.\n#арзон смартфон #энг арзон смартфон #яхши камера #Xiaomi Mi A1


Хасис бой билан Абдураҳмон ўғри | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариХасис бой билан Абдураҳмон ўғри\nБир замонда бир хасис бой ўтган экан. Унинг минг тилла пули бор экан. Бу пулини битта бўз халтага солиб, оғзини маҳкам тугиб, ҳеч кимга ишонмай, иридан бўйнига осиб, қўлтиғига тушириб олар, кечаси ётганида маҳкам қучоқлаб ётар экан. Эрта билан турганида, мабодо кечаси ухлаб ётганимда хотиним очиб бирортасини олиб қўймадимикан деб, халтани очиб, тиллаларини санаб, яна боғлаб қўяркан. Бой бирор жойга кетса, тиллаларни хотинининг кўз олдида санаб сандиққа солиб қулфлаб, калитини хотинига бериб кетар экан. Ҳатто бозорга бирор нарса олишга борса ўғрига олдириб қўймайин деб, чўнтагига пул солиб бормас экан. Хотинига, агар менга пул керак бўлса, одам юборсам, мана бу бўз чорсини бериб юбораман, сен шунда тиллани бериб юборасан деб тайинлар экан. Бир куни бой бозорга борибди. Ўзи билан бирга Матмуса деган хизматкорини ҳам олиб борибди. Бой бозорни айланиб, кўп нарсаларни кўриб, харидор бўлибди. Охири битта от, битта мол, қўй, гуруч, ун, сабзи-пиёз харид қилибди. Эгаларига пул бермабди, улар ҳам бойнинг кетидан эргашиб юра берибди. Улар бойдан пулларини қистабди. Бой:\n— Ҳозир ёнимда пул йўқ. Хизматчим бориб, уйдан пул олиб келади, сўнг пулларингизни оласиз, — дебди. Бой хизматкорига:\n— Матмуса! — дебди. Хизматкори:\n— Лаббай, хўжайин, — дебди. Бой Матмусага белидан бўз белбоғини ечиб узатибди ва:\n— Уйга, келинбувингга бор, бўз халтадаги тиллани берсин, тезда олиб кел! — дебди.\nХасис бой эрта билан Матмусани нонушта қилдирмай эргаштириб кетган, бозорда ҳам овқат олиб бермаган экан. Матмуса қорни оч, юргани ҳам мадори йўқ, белбоғни елкасига солиб, имиллаб уйга кетаётган экан. Шу бозорда Абдураҳмон деган ўғри бор экан. У бу бойнинг катта пули бўлса керак, бир илож қилиб ўғирлаб оламан, деб бу ҳам бойнинг кетидан эргашиб юрган экан. Бой Матмусага ҳалиги гапни айтганини эшитиб, унинг орқасидан тушибди. Шу пайт бир томондан қўнғироғини жангир-жунгир қилиб, бир қатор туя ўтиб қолибди. Матмуса анграйиб, туяларга қараб, ҳуши кетиб турган экан, Абдураҳмон унинг елкасидаги бўз белбоғини шилт этиб илиб қочибди. Икки оёғи тўрт бўлиб, чопиб, бойнинг уйига борибди-да:\n— Келинбуви, келинбуви! — деб бойнинг хотинини чақирибди.\nБойнинг хотини ичкаридан товуш берибди. Абдураҳмон ўғри:\n— Бой бувам бозордан харид қилди. Сен келинбувингга бор, бўз халтадаги тиллани берсин, олиб келгин, деб юборди, — деб бўз чорсини узатибди. Хотин тиллани олиб, бўз чорсига ўраб берибди. Абдураҳмон ўғри тиллани олиб йўлга тушибди. Йўлнинг ярмидан ўтганда Матмусага дуч келибди. Уни ўтказиб туриб, бўз чорсини йўлга ташлабди-да:\n— Ҳай, ошна! — деб чақирибди. Матмуса орқасига қайрилиб қараган экан, Абдураҳмон:\n— Чорсингиз тушиб қолибди, олинг! — дебди. Матмуса, чорсини тушириб қўйган эканман-да, деб қайтиб келиб олиб, ўғрига раҳмат айтиб кета берибди. Ўғри эса, бозорга бормай тўппа-тўғри уйига қараб кетибди.\nМатмуса хўжайининикига бориб, унинг хотинини чақирибди. Хотини товуш берибди:\n— Бойбувам келинбувингга айтгин, бўз халтадаги тиллани берсин, олиб келгин, дедилар. Мана, бўз чорсиларини бериб юбордилар, — деб бўз чорсини узатибди. Бойнинг хотини:\n— Бой пулга неча марта одам юборади? Ҳали биттанг келиб: “Бойбувам халтадаги тиллани берсин!” деб, тиллани олиб кетди-ку, — дебди.\nМатмуса бозорга қайтиб бориб, хасис бойга:\n— Хўжайин! Мендан илгари битта хизматчингизни юборган экансиз. У тиллаларни олиб кетган экан, мен қуруқ қайтиб келдим, — дебди. Бу гапни эшитиб, бойнинг кайфи учиб, иккала кўзи олайиб, қинидан чиқай деб, турган жойида тахтадай қотиб қолибди.\nХасис бойга нарса сотганлар:\n— Бойбува! Пулимизни беринг! Кеч кириб кетяпти. Бозорлигимизни олиб тезроқ уйимизга кетайлик, бизни кўп куттириб қўйдингиз, — дейишибди.\nБой бир вақт ўзига келиб:\n— Мени худо уриб қўйибди. Нарсаларингизни олмайман. Ҳар ким ўз нарсасини олиб кета берсин, — дебди. Одамлар:\n— Эй, хасис бой! Йўқ пулга бизни аҳмоқ қилдингми! — деб бойни сўкиб-сўкиб, нарсаларини олиб кета беришибди.\nБой бу ишни Абдураҳмон ўғридан бошқа ҳеч ким қилмайди, деб ўйлабди. Отини минибди-ю, уйига бормай, тўппа-тўғри Абдураҳмон ўғриникига бориб, эшигини тақиллатибди. Абдураҳмон ўғри чиқиб қараса, бой келибди:\n— Ҳа, келинг, бойбува! Қани отдан тушинг, меҳмонхонага кирайлик. Хизматда бўлайлик, — дебди. Ичида: “Вой қузғун бой-ей! Тиллани олганимни сезиб кепти-да!” деб ўйлабди. Бой отдан тушибди. Абдураҳмон ўғри отни етаклаб, бойни ташқари ҳовлисига бошлаб кирибди.\nОтни отхонага боғлаб, бойни меҳмонхонага олиб кириб ўтқазибди. Олдига дастурхон ёзибди, кечқурун палов қилиб олиб чиқибди. Хасис бой ўғрига дардини айтолмабди. Ўғриникида бир кеча ётибди. Эртасига яна кетмабди. Уч кун ўтса ҳам кетмабди. Беш кун ўтсаям кетмабди. Ўғри: “Бу хасис бой қачон кетар экан?!” деб ўйлабди. Бой қирқ кунгача ҳам кетмабди. Абдураҳмон ўғри бойнинг ўзини ва отини боқиб, бу ҳам бойга сир бермай, ёмон гапирмай юра берибди. Охири Абдураҳмон ўғри зерикибди. Бойга:\n— Бойбува! Меҳмон деган бир кун ётади, икки кун ётади. Ҳа, боринг, ўн кун ётсин. Сизнинг келганингизга қирқ кун бўлди. Ҳали қўзғалай демайсиз! Ё бирор иш билан келганингизни айтмайсиз. Менда бирор ишингиз бормиди? — дебди.\n— Сен менга ростини айт! Бизнинг уйга бориб минг тиллани олиб келганмисан, йўқми? Агар олиб келган бўлсанг, олиб келганман, дегин! Бўлмаса: “Хотиним талоқ бўлсин, олганим йўқ!” деб қасам ичгин, — дебди. Ўғри мардлик қилибди. Бойдан бу гапни эшитиб, хохолаб кулиб юборибди ва:\n— Бой ота! Қайдан билдингиз? — деб сўрабди. Бой:\n— Сендан бошқа уста, учар ўғри борми? Сендан бошқа ҳеч ким олмайди, — дебди. Шунда ўғри:\n— Рост, бой ота! Тиллаларингизни мен олиб эдим. Бир тилласини ишлатдим. Бир кам минг тилласи турибди, — дебди. Уйига кириб, бир кам минг тиллани бўз халтаси билан олиб чиқиб, бойга берибди.\nБой тиллаларни санаб, бўз халтага солибди, оғзини боғлаб, чўнтакка солиб, кетмай, яна ёта берибди. Орадан ўн кун ўтибди. Абдураҳмон ўғри бойдан:\n— Энди нимага кетмай ётибсиз? — деб сўрабди. Хасис бой:\n— Бир тиллани бер. Бермасанг, кетмай ёта бераман, — дебди.\n— Сизни отингиз билан эллик кун боқдим. Бунга бир тилладан кўп кетди. Еган овқатингиз, отингизга берган беда ва емларим учун бир тиллани олмай кета беринг-да! — дебди. Бой:\n— Сен мени ким деб ўйлаяпсан ўзинг? Минг тилла пулимни эллик кун ушлаб турганингга ҳақ сўрамаяпман-у, эллик кунлик овқатимга ҳақ сўрайсанми? Бир тиллани олмасдан кетмайман! — дебди. Ўғри хотинига кириб:\n— Бу хасис бой тилласини ундирмагунча кетмайман, деяпти. Мен кечаси ўлдим деб ётиб оламан. Сен саҳар туриб, болаларингни уйғотасан. Сен: “Вой, тўрам!” деб йиғлайсан. Болалар: “Вой, отам!” деб йиғлайди. Шунда бой кетишга мажбур бўлади, — дебди.\nКечқурун Абдураҳмон ўғри бошини боғлаб, бойнинг олдига инқиллаб кириб борибди ва:\n— Бойбува! Мен аллақандай бўлиб кетяпман, ўлиб қолмасам кошки эди. Сиз хабардор бўлиб туринг. Жонга ишонч йўқ. Башарти, кечаси бир иш бўлиб қолса, гўр-кафанга бир-икки тилла қарашасиз-да, — деб уйига кириб кетибди.\nСаҳарга борганда, ичкаридан “Вой, тўрам!”, “Вой, отам!” деган йиғи товуши эшитилибди. Бу йиғини эшитиб, ўғрининг қўни-қўшнилари, қариндош-уруғи чиқиб тўпланибди. Бири: “Вой, тоғам!” деб, бири: “Вой, акам!” деб, бири: “Вой, тўрам!” деб йиғлай беришибди.\nАбдураҳмон ўғри эса ўзини ўликка солиб ётиб олибди. Тонг отибди, бой кетмабди, қўлига супурги билан пақирни олиб, ҳовлига ва кўчага сув сепиб, супуриб юра берибди. Абдураҳмон ўғрининг таъзиясига маҳалла-кўй тўпланибди. Шунда хасис бой:\n— Биз бу раҳматлик билан жуда қадрдон эдик. Битта нон топсак, ўртада баҳам кўриб келганмиз. Мана, менинг келганимга эллик кун бўлди. Эллик кундан бери мени кеткизмайди. Биримиз ўлсак, иккинчимиз ўз қўлимиз билан ювиб, ўз қўлимиз билан лаҳадга қўяйлик, деган шартимиз бор эди. Сувни ўзим иситаман, ўзим ювиб, кафанлайман, — дебди.\n— Баракалла! Сизларнинг аҳдингиз жуда қаттиқ бўлган экан. Ундай бўлса, майли, ювғучи айтмаймиз, — дейишибди. Бой ”ўлик”ни ювиш учун ёввойи жийданинг сертикан новдаларидан кесиб олиб келиб қўйибди. Қозонни осиб, сувни баданни куйдирадиган даражада иситибди. Одамлар “ўлик”ни бир хонага олиб кириб, чўзилтириб қўйишибди. Бой одамларни чиқариб юбориб, уйни ичкарисидан беркитиб олибди. Қўлига ёввойи жийданинг тиканли новдасини ушлаб, “ўлик”ка иссиқ сувни қуйиб, тикан билан ишқалаб, баданини қонатиб, юва бошлабди. Абдураҳмоннинг бадани куйиб ачишса ҳам тишини тишига қўйиб, ғинг демай ёта берибди. Шунда бой:\n— Бундай қилиб ётганинг билан, то бир тиллани бермагунча қутулмайсан! — деб баданини тимдалаб, қонатиб юва берибди. Абдураҳмон ҳам чидаб ёта берибди. “Ўлик”ни ювиб бўлиб, кафанлабди.\nОдамлар кириб, уни тобутга солиб, гўристонга олиб боришиб, лаҳадга қўйиб, устидан тупроқ тортишибди. Бой:\n— Эй, халойиқ! Раҳматлик билан аҳдимиз бор эди. Бир-биримиз ўлсак, гўрнинг тепасидан уч кунгача кетмай, пойлаймиз, дейишган эдик, — деб бой кетмасдан, гўрни пойлаб қолибди. Одамлар тарқаб кетишибди. Ярим кечага борганда, бой гўрни ковлаб: “Қани, чиқ! Бир тиллани бер!” деб кафанидан тортиб, Абдураҳмон ўғрини ташқарига олиб чиқибди. “Бундай қилиб, ўзингни ўликка солиб ётганинг билан бир тиллани еб кета олмайсан!” деб “ўлик”ни судраб, чиллахонага олиб кириб, тепа берибди. Калтак жонидан ўтгандан кейин, Абдураҳмон ўғри ҳам бойнинг жағига тушира берибди. Иккови роса муштлашибди. Ўғри бойни уриб, ҳамма ёғини эзиб ташлабди. Буларнинг шовқинини гўрков эшитиб, келиб қараса, иккита ўлик гўрдан чиқиб мушт-лашаётган эмиш. Гўрков қўрқиб қочиб кетибди. Бой итдай калтак еб, сулайиб ётиб қолибди. Абдураҳмон ҳам мадори кетиб ётиб қолибди.\nШу кеча қирқта ўғри подшонинг хазинасига кириб, тиллаларини ўғирлаб чиқиб, бўлиб олиш учун ҳеч ким йўқ, холи деб, гўристонга келиб қолишибди. Ўғрилар чиллахонага кириб, тиллани бўлишибди. Ўғриларнинг бошлиғи:\n— Тиллаларни бўлиб қўйдим. Қани, бир бўлакдан олинглар, — дебди.\n— Қани, сен ол! Сен! — дейишибди. Бири:\n— Олдин пулни бўлган олсин! — дебди.\nАбдураҳмон ўғри буларнинг товушини эшитиб, индамай ёта берибди. Бой эса: “Э, тилланинг конидан чиқиб қолдим!” — деб, ўғриларнинг тилласидан умидвор бўлиб ёта берибди. Ўғриларнинг бирови:\n— Қани, тонг яқинлашиб келяпти. Бу ердан тез кетишимиз керак. Оладиган бўлсаларинг, олинглар тезроқ, — дебди. Тиллалар кетиб қолади, деб, хасис бой ваҳимага тушиб, кўзини ола-кула қилиб, тиллаларга қарабди. Уни ўғриларнинг бири кўриб қолиб, қўрқиб кетибди.\n— Ҳе, бу ётган ўлик-да! Бунинг нимасидан қўрқасан! — дебди.\nАбдураҳмон ўғри ҳам кўзини ола-кула қилиб ётибди.\nШунда ўғриларнинг ҳар бири бир бўлакдан тиллани олишга қўл узатаётган экан, хасис бой тиллалар кетиб қолмасин, деб қўрқиб, ўзини тиллага отибди. Кетидан Абдураҳмон ўғри ҳам ўзини ташлабди. Буни кўриб, ўғрилар қўрқиб жон-пони чиқай деб, қочиб кетишибди. Тиллаларни бой билан Абдураҳмон ўғри бўлишиб олибдилар. Шунда бой Абдураҳмон ўғрига:\n— Энди бир тиллани бер! — дебди. Абдураҳмон ўғри:\n— Шунча тиллаларни олиб ҳам тўймадингизми? — дебди. Бой:\n— Бир тилламни бермагунингча қўймайман, берасан! — дебди.\nАбдураҳмоннинг аччиғи келиб “Бермайман”, дебди. Шу ерда иккаласи яна муштлашиб кетибди.\nЎғрилар чиллахонадан чиқиб қочиб кетаётиб: “Э, биз шунча тиллани ўликка ташлаб кета берамизми, деб йўлдан қайтиб келиб секин қулоқ солишса, булар бир тиллани талашиб муштлашиб ётишган эмиш. Ўғрилар:\n— Ҳе, ҳамма ўлик тирилиб чиқиб, шунча тилла биттадан етмай жанжаллашаяптилар, — деб қўрқиб, кетиб қолишибди.\nАбдураҳмон ўғри муштлашиб чарчабди. Бу шум бойдан қутулмайдиганга ўхшайман, деб:\n— Ҳе, нонкўр, хасис бой! Шунча тиллага тўймасанг, ма, шу бир тилла билан тўйгин, — деб бир тиллани берибди.\nШундан кейин икковлари ҳам ўринларидан туриб, уй-уйларига жўнашибди.\n← Аввалги Аввалги Олтмиш оғиз ёлғон гап\nКейинги → Кейинги: Ботир


Барқарорлик кафолати: Ту-160М стратегик самолётлар янгидан ишлаб чиқарилмоқда\n11:41 31 Май 2020\n17:02 27.11.2019 (Янгиланган 17:16 27.11.2019) Ҳавола олиш\n21 асрда Россия сарҳадларини стратегик бомбардимончи самолёт - янгиланган Ту-160М "Оққуш" ҳимоя қилади.\nРоссия ўз чегаралари атрофида пайдо бўлаётган ҳарбий хавфларга самарали ва мос равишда жавоб қайтаришга ҳаракат қилмоқда. Россиянинг Узоқ аваицаияси ҳам ўз қудратини тезлик билан тикламоқда, деб ёзмоқда ҳарбий эксперт Александр Хроленко.\nХусусан айни дамда стратегик ядровий кучлар сафида бўлган 16 та Ту-160 самолётларини модификация қилиш билан бир вақтда Ту-160М самолётларини ишлаб чиқариш ҳам йўлга қўйилмоқда. Товуш тезлигидан тез учадиган Ту-160 самолётлари учувчилар орасида "Оққуш" номи билан танилган.\nЎнта замонавийлаштирилган Ту-160М самолётларини ишлаб чиқариш аллақачон бошланган. Умумий қиймати 150 миллиард рубл бўлган янги самолётларнинг учиш сниовлари 2020 йил охирига режалаштирилган.\nДозаправка стратегического ракетоносца Ту-160\n“Интерфакс” хабарига кўра, янги партиянинг биринчи самолёти Россия мудофаа вазирлигига 2021 йилда топширилади. Россия Мудофаа вазирлиги жами 50та ана шундай учар аппаратларга буюртма берган, “Туполев” бюроси айтишига қараганда.\nҚозон авиация заводида Ту-160М самолётларини ишлаб чиқаришни янгилаш бу ПАК ДА (узоқ авиация перспектив мажмуаси) лойиҳасини унутиш дегани эмас.\n“ПАК ДА”да қўлланиши режалаштирилаётган айрим элементлар, масалан интеграция қилинган модулли авионика Ту-160М самолётларида қўлланила бошланади. Ана шундай тажриба радиоэлектрон ускуналар, қурол-аслаҳани бошқариш тизими ва экипаж ҳаётини сақлаб қолиш тизимларига ҳам таалуқли бўлади.\nТу-160М серияли ишлаб чиқариш бошланганидан сўнг у бутенлай янги самолётга айланади. “Радиоэлектрон технологиялар” мажмуаси замонавий ҳисоблаш технологияларини, назорат воситаларини, навигация ва бошқа тизимларни тўлиқ янгилайди.\nБомбардировщик-ракетоносец Ту-160 Военно-космических сил России\nТуполев-160М энг замонавий ҳаво ҳужумидан ҳамда “сунъий шовқин”дан ҳимоя тизимлари билан жиҳозланади.\nРостех корпорацияси таркибига кирувчи “Кузнецов” кохонаси янги деталлардан фойдаланиш эвазига НК-32 русумли авиадвигатель янада тежамкор бўлади ва бу самолёт учиш узоқлигини 15 минг кмгача узайтириш имконини беради. 2030 йилга қадар барча Ту-160 самолётлари янги двигателлар билан жиҳозланади.\nШунингдек, самолёт янгиланган қурол-яроғ тўплами билан жиҳозланади. Хусусан душман ҳудуди ичкарисида жойлашган объектлар ва душман ҳарбий кемаларига зарба бера олувчи қанотли ракеталар билан жиҳозланади. Жумладан Сурияда синовдан ўтган Х-101 ракеталари билан ҳам.\nЯнги, аниқланиши мураккаб бўлган Х-101 русумли ракеталар учиш узоқлиги 5500 км бўлиб, улар в тротил эквивалентида 400 килограм бўлган портловчи зарядга эга. Ушбу ракетанинг Х-102 версияси эса қуввати 250 килотоннадан 1 мегатоннагача бўлган термоядровий жанговар бош қисми билан жиҳозланган. Самолёт 12тагача қанотли ракета олиб учиши мумкин. Унинг жанговар юклмаси 45 тоннани ташкил қилади.\nТу-160М “Оққуш” бомбардимончи самолётлар учун мисли кўрилмаган – 2200 км/соатгача тезликни ошириши мумкин.\nРакета ташувчи бомбардимончи самолётлар 2000 йилга қадар 36та ишлаб чиқарилган эди. Унинг янгиланган “Ту-160М” версиясини ишлаб чиқраишни бошлаш ҳақида қарор 2015 йилда қабул қилинган эди. Янгиланган самолёт 2018 йилнинг 25 январида ўзининг биринчи парвозини амалга оширди.\nЗапуск крылатой ракеты X-101 со стратегического бомбардировщика-ракетоносца Ту-160 Военно-космических сил России по объектам инфраструктуры ИГ в Сирии\nТу-160нинг эсда қоладиган хусусиятларидан бири – унинг парвозда шаклини ўзгартирувчи қанотларидир. Катта тезликда ҳаракатланганда у қуш каби ўз қанотларини “йиғиб олади” ва 35,6 метр кенликка эга бўлади. Учиш-қўниш ва кичик тезликда ҳаракатланган вақти “Оққуш” қанотларини кенг ёяди (55,7 метргача). Балким шунинг учун унга “Оққуш” деб ном беришган.\nШунингдек “Оққуш” 45 дақиқа давомида товуш тезлигидан катта тезликда ҳаракатланиши мумкин.\nАслида Ту-160 АҚШ томонидан континентлараро бомбардимончи самолёт В-1 самолёти яратилишига қарши кучи сифатида яратилган эди. Лекин Ту-160 нафақат бомбардимончи бўлиб қолмай, унинг бир неча модификациялари бор. Масалан Ту-160ПП – радиоэлектрон кураш воситаси, Ту-160К - оғирлиги 24 тоннадан бўлган иккита «Кречет-Р» МБРини олиб учиши мумкин, Ту-160В бўлса - суюлтирилган водородда ишлайдиган двигател билан жиҳозланган эди.


Машойихлар. Ҳасан Басрий раҳматуллоҳи алайҳ (1-қисм) | Azon.uz - Ахборот-таҳлилий портал\n585 09:00 13.08.2019\nДин вақти-вақти билан келиб турадиган етук иқтидор соҳиблари билангина яна ҳаётга, ўзининг навқирон даврига қайтади, яна гуллаб яшнайди. Замонавий жамият ва янги замон руҳияти билан ҳамоҳанг бўлиш учун ана шу етук иқтидор эгалари, мужаддид ислоҳотчилар хизматига эҳтиёж сезади. Зеро улар кўпчилик инсонларда учрамайдиган мустаҳкам имон ва кучли руҳиятга эга бўлганлар. Улар шаҳватга берилмаган, дин йўлига чақиришда фидойи бўлган. Бошқаларга нисбатан илмли ва ақлан етук бўлганлар. Динга эргашганларга қайтадан ишонч ва янги руҳ бағишлай олганлар. Аллоҳнинг калимасини олий қилишда ва суннати Набавияни тирилтиришда ибрат мисоли намуна бўла олганлар.\nШундай шахсиятлардан бири Ҳасан Басрий раҳматуллоҳи алайҳдир.\nҲасан Басрийнинг шахсияти ва истеъдоди\nҲасан Басрий раҳматуллоҳи алайҳ ҳижрий 21 йили туғилдилар. Оталари Ясор машҳур саҳобий, ваҳий котиби Зайд ибн Собит розияллоҳу анҳунинг, оналари Хоййироҳ эса Расулуллоҳ соллаллоҳу алайҳи ва салламнинг жуфти ҳалоллари Умму Салама розияллоҳу анҳонинг мавлолари бўлиб, ёш Ҳасан Умму Салама розияллоҳу анҳонинг уйларида улғайдилар. Шу сабаб у зот кўпгина саҳобалар билан учрашиб, улардан ҳадис эшитдилар.\nАллоҳ таоло у зотда инсонлар қалбига таъсир эта олиш, жамиятда дин ва диндорларнинг қадрини юксалтириш имконини берувчи фазилат ва иқтидорларни мужассам қилиб қўйганди. Ҳасан Басрий раҳматуллоҳи алайҳ тафсир ва ҳадис борасида чуқур билимга эга эдилар. Ўша даврларда мазкур фанлар билимдони бўлган кишигина ўз тарғиботини кенгайтирар ва ислоҳотларни амалга ошира олар эди.\nУ зот саҳобалар розияллоҳу анҳум асрини топдилар ва уларнинг кўпчилиги билан замондош бўлиб яшадилар. Ҳасан Басрий раҳматуллоҳи алайҳнинг ҳаёт йўллари ва панд-насиҳатларидан саҳобалар даврида чуқур илм олганлари ҳамда унинг руҳини ҳис қилганлари кўриниб туради. Мазкур фазилатлар самараси ўлароқ, у киши Ислом жамияти қай тарзда ривожлангани ва қаерда ўз йўлидан оғишганини яхши англаб етганлар.\nҲасан Басрий раҳматуллоҳи алайҳ ўта билимдон, ҳаётни яхши англайдиган ҳамда жамиятнинг барча қатламлари, урф-одатлари, ахлоқи, камчилик ва хасталиклари ҳақида теран тасаввурга эга эдилар.\nШу билан бирга Аллоҳ таоло у зотни равон тил, ёқимли нутқ ва эшитувчилар қалбига таъсир эта олиш каби ҳислатлар ила икром қилган эди. Абу Амр ибн Ало айтадилар: “Ҳасан Басрий ва Ҳажжож ибн Юсуфдан-да нутқи равон кишини кўрмадим. Аммо Ҳасан Басрий Ҳажжож ибн Юсуфдан кўра фасоҳатлироқ эди”.\nУ зотнинг чуқур билим соҳиби экани борасида Роиъ ибн Анас бундай дейди: “Ўн йил Ҳасан Басрий билан ҳамроҳ бўлдим. Ҳар куни ундан аввал эшитмаган нарсаларимни эшитар эдим”.\nМуҳаммад ибн Саъд бундай дейди: “Ҳасан Басрий барча илмларни ўзида жамлаган, фақиҳ, ишончли, ибодатгўй, равон нутқли, ҳушсурат киши эди. У киши Маккага келиб бир сўрига ўтирди. Унинг атрофида одамлар тўпланди. Шунда одамлар: “Бундай инсонни ҳеч ҳам кўрмаганмиз”, дейишди.\nСобит ибн Қурра Ҳасан Басрий раҳматуллоҳи алайҳни қуйидагича таърифлайди: “Ҳасан Басрий илмда, тақвода, зуҳдда, парҳезда, иффатда, мулойимликда, фиқҳда ва маърифатда порлоқ юлдуз эди. Унинг мажлисида кўп турлик кишилар тўпланар эди. Бир жамоа у зотдан ҳадис эшитса, бошқаси таъвил (тафсир илми)ни ўрганарди. Яна бири ҳалол ва ҳаромни эшитар, бошқаси фатво сўрар, яна бири ҳукм чиқариш ва қозиликни ўрганар, яна бошқа бир гуруҳ эса панд-насиҳат тингларди. У зот бу илмларнинг ҳаммасида тубсиз денгиз, порлаб турган чироқ каби эди. Ҳасан Басрийнинг амирларга узил-кесил сўзлар ила қилган амру маъруф ва наҳий мункарлари ҳеч қачон унутилмайди”.\nБулардан-да ҳайратланарлиси, яъни кишилар қалбига таъсир этишлари, одамларни ўз тарғиботларига маҳлиё қилишлари ва кўпдан-кўп уламоларнинг насиҳатларини тинглаб ҳам қалби юмшамаган инсонлар у зотга бўйин эгишлари, буларни барчасининг сири ул зотнинг кучли руҳият ҳамда қизғин ҳиссиёт соҳиби эканлиги, софдил зотларнинг энг улуғларидан бўлиб, нутқ равонлиги ҳамда имон қувватини ўзларида мужассам қилгани, гапларига ўзлари ишонганлари, эътиқод қилган нарсаларига амал қилганлари ҳамда айтаётган сўзлари қалбдан чиқиб, тингловчининг қалбига ўрнашишида эди.\nАгар Ҳасан Басрий раҳматуллоҳи алайҳ саҳобалар розияллоҳу анҳум ҳақида сўзласалар ёки охиратни васфласалар, қалблар тўлқинланиб, кўзларга ёш тўларди. Чунки у киши имондан завқ олар ва юрак-юрақдан сўзлар эдилар. Шу сабабли Басра шаҳридаги энг катта илм ҳалқаси у кишига тегишли бўлиб, инсонлар у кишига гўдак онага интилгани каби интилар эди. Ҳамма замонларда ҳам буюк қалб ва чин ихлос соҳибларининг ҳолати ана шундай бўлган.\nҲасан Басрий раҳматуллоҳи алайҳнинг бошқа уламолардан ажратиб турувчи энг катта жиҳат бу – ул зотнинг сўзлари анбиё алайҳимус саломлар сўзларига ўхшашлиги эди. Имом Ғаззолий “Иҳё улумид дин” асарида бундай дейди: “Шубҳасиз, Ҳасан Басрий инсонлар ичида сўзи анбиё алайҳимус саломлар сўзларига энг ўхшаши, ҳидояти саҳоба розияллоҳу анҳумлар ҳидоятига энг яқин киши эди. У зот ҳақидаги бу сўзларга ҳамма иттифоқ қилган”.\nАллоҳ таоло томонидан берилган буюк иқтидор ва кўплаб фазилатлар натижаси ўлароқ Ҳасан Басрий роҳматуллоҳи алайҳ барчага бирдек маҳбуб ва кучли шахсият соҳибига айланди. Инсонлар Ҳасан Басрий раҳматуллоҳи алайҳ шахсиятига эргашар, унинг улуғворлигига бўйин эгар эдилар. Собит ибн Қурра Ҳаким Ҳарроний бундай дейди: “Ҳасан Басрий раҳматуллоҳи алайҳ уммати Муҳаммаднинг бошқа умматларга кўз-кўз қилиб мақтанадиган, фахрланадиган кишиларидан биридир”.\nМақолалар Ҳасан Басрий\n1569 08:00 24.01.2020\n525 16:40 21.01.2020\n883 21:30 31.12.2019\n617 12:15 15.08.2019\n891 16:05 25.07.2019


Марказий банк “Aнор” тезкор тўловлар тизимини ишга туширди - UzNews.uz\nТизим банклараро пул ўтказмаларини масофавий равишда 24/7 тартибида амалга ошириш имконини беради.\nЎзбекистон Марказий банки “Aнор” тезкор тўловлар тизимини ишлаб чиқди. Янги тизим юридик шахслар ва якка тартибдаги тадбиркорлар ўртасида реал вақт режимида банклараро пул ўтказмаларини амалга ошириш имконини беради ва 24/7 вақт давомида (дам олиш ва байрам кунлари ҳам танаффусларсиз) ишлайди, деб хабар бермоқда МБ матбуот хизмати.\n“Aнор” тизими веб-сервислар технологияси асосига қурилган ва электрон рақамли имзо орқали фойдаланилади. Бу тизим тўловчиларга масофадан туриб банклараро тўловларни амалга оширишга шароит яратади. Шу тариқа, банкка ташриф буюришга эҳтиёж қолмайди ва ҳисобвараққа маблағ реал вақт режимида тушади, ундан ўша вақтнинг ўзида фойдаланиш имконияти вужудга келади.\nМазкур тизим Марказий банк томонидан 2019 йил охирида ишлаб чиқилиб, тажриба тариқасида 2020 йил 18 февралдан ишга туширилди ҳамда “Ҳамкорбанк”, “Трастбанк”, “Ипотека-банк” ва “Туркистонбанк” каби тижорат банкларида синовдан ўтказилмоқда.\nДастлабки икки кун давомида ушбу тизим орқали мингдан ортиқ қарийб 20 млрд сўмлик тўловлар амалга оширилди. Жорий йилнинг февраль-март ойларида республикамизнинг бошқа банклари ҳам босқичма-босқич равишда “Aнор” тизимига уланади.\nХорижда Ўзбекистон ОТМларининг дастлабки филиали очилади\n29 сентябрь, 09:08\n7 соат ичида Тошкентда 60та ҳолат қайд этилди\n15 июль, 17:50\nТошкентда ёниб кетган “Тико”га изоҳ берилди — видео\n16 июль, 12:59


Ушбу меъёрий-ҳуқуқий ҳужжатлар билан бевосита божхона соҳасида яратилган қулайликларни кенг жамоатчиликка етказиш мақсадида «Навоий» ЭИЗ дирекциясида тадбиркор ва хорижий инвесторлар иштирокида давра суҳбати ташкил этилди.\nҚайд этиш лозимки, «Навоий» ЭИЗ мамлакатимиз ҳудудида ташкил этилган биринчи эркин иқтисодий зона бўлиб, унинг умумий майдони 564 гектарга тенг. Бугунги кунга қадар мазкур ҳудудда 78 тадбиркорлик субъекти томонидан бир неча ўнлаб лойиҳалар амалга оширилган бўлса, 53 та лойиҳа бўйича қурилиш-монтаж ишлари давом эттирилмоқда.\nУшбу лойиҳалар тўлиқ ишга туширилиши натижасида умумий ўзлаштирилган хорижий инвестициялар миқдори 85 млн АҚШ долларига етиб, 5 100 дан ортиқ янги иш ўринлари яратилади.\nБиргина жорий йилнинг ўтган саккиз ойи давомида ЭИЗ иштирокчилари томонидан қиймати 11,4 млн АҚШ долларига тенг товарлар экспорт қилинган. Бунда асосан алюмин профиллар (7,1 млн $), пластмасса буюмлар (3,9 млн $), қайта ишланган писта (241 минг $) изоляцияланган кабеллар (105 минг $), модем ва роутерлар (96 минг $) каби товарлар Қирғизистон, Литва, Канада, Тожикистон, Россия каби жами 10 та давлатга экспорт қилинган.\nТадбир давомида пандемия даврида божхона соҳасида қабул қилинган меъёрий-ҳуқуқий ҳужжатлар бўйича йиғилганларга тушунтириш берилди.


Яллачи президент бўладими? « Ўзбекистон Халқ Ҳаракати\nЯллачи президент бўладими?\n19 March 2013 - 15:35\nШундай бир латифа бор.\nАфанди улфатлари билан йиғилишиб ашулахонлик, яллачилик қилар экан. Лекин бу улфатлар орасига овози хира бошқа бир одам ҳам қўшилиб, улфатларнинг таъбини хира қилиб тураркан. Улфатлар безор бўлишибди. Бир куни Афанди ваъда қилиб қолибди: “Уни ўзим қайтиб яллачилик қилмайдиган қилиб қўяман!”\nИттифоқо, шаҳарда қози сайлови яқинлашиб келаётган экан-у, Афанди ҳалиги овози хира “яллачига” гап қотибди: “Шаҳарда уламолар сизни қози сайловга кўтаришмоқчи бўлишаяпди-ю, лекин сизнинг яллачилигингиз панд бераётган экан. Яллачини қозиликка сайлаймизми деб норози бўлиб туришганмиш”.\nШунда “яллачи” илтимос қила бошлабди: “Сиз ақлли инсонсиз, бир йўлини топинг”, дея кўп тавалло қилибди.\nАфанди “Йўли бор, лекин сиз бундан буён яллачилик қилмайман деб қасам ичиб тилхат беришингиз керак” дебди. Ҳалиги одам бундан буёнига яллачилик қилмаслиги тилхат қилиб, “яна яллачилик қилсам эшшак бўлай” деб ҳам ёзиб берибди. Энди улфатлар унинг иштирокисиз, бемалол хиргойи қилиб ўтиришадиган бўлибдилар. Бироқ сайлов куни келганида қасам ичган собиқ яллачини биров эсга ҳам олмабди. Афанди билан учрашган ҳалиги одам айтармиш:\n“Яхши бўлди, энди яллачилигимни қилиб юравераман!”\n“Қани, яллачилик қилиб кўрингчи, нўхта солиб минаман, улфатларимга ҳам миндираман”. – дермиш Афанди.\nБу шунчаки бир латифа! Латифалар одатда ҳаётдан олинади дейишади. Бу эса ҳамма вақт ҳам тўғри бўлавермаса керак. Шунақа ҳолатлар ҳам борки, воқеълик ўша ўзимиз билган ва ўрганиб кетган Афанди латифаларидан ҳам олинади. Балки исбат талаб қиларсиз! Исбот учун узоққа боришимиз ҳам шарт эмас.\nДиктаторлик режими ўрнатилган ва ҳукумат мафия томонидан бошқариладиган бизнинг Ўзбекистонимизда айни шу манзара кузатилади. Бу кўҳна заминда қандайдир бир қози ҳам эмас, қозикалон ҳам эмас, бутун бир мамлакатни бошқариши керак бўлган сиёсий ҳукумат раҳбари лавозимига яллачи сайланади. Сайланади ҳам эмас, аслида тайинланади! Бу воқеа 2015 йилда содир бўладиганга ўхшаб турибди.\nҲар неки, доимо бўлганидек, бу сафар ҳам бу тадбир “сайлов” деб аталади ва бизнинг олғир “маликамиз” бунда ютуқни қўлга киритишига эса бирор шубҳа қолмаяпти. ЕХҲТ одатдагидек ўзининг дий-диёси билан чекланади, ЕИ эса афсус билдиради холос, дунё демократиясини тамсил қилиш даъвосида бўлган АҚШ эса сукут сақлайди. Бу ҳақда башорат қилиш ҳам шарт эмас, шунчаки воқеалар сценарийсидан хабаримиз бўлгани учун ҳам айнан шундай бўлади дея баралла айта оламиз.\nНега энди айнан яллачи? Гулнора Каримова аввалбошида АҚШда жойлашиб олишни кўзда тутганди, афсус, куёв қурғур асов от каби бўй бермади. Агар ўшанда улар ажрашиб кетишмаганида 2015 йилда ким бизга президент бўлиши мумкин эди? Бошқа бировми? Албатта бошқа биров эмас! Унда бизнинг президентимиз Лола Каримова бўларди. Ислом Абдуғаниевич ўзи куёвдан оғзи куйганлардан бири эмасми ва шунинг учун ҳам Темур Тиллаевни ҳокимиятга келтиришига мутлақо умид йўқ.\nКутилаёттган “сайлов”да эса Ўзбекистон халқи истайдими, ёки йўқми, ҳукмдоримизнинг яллачи қизи презиентликка сайланади. Бу яллачининг устамонлигини қарангки, на Афандига мурожаат қилган ва на тилхат берган. Қолеверса, “маликамиз” элдан сўраб ўтирадиганлар хилидан ҳам эмас.\n“Гугуша” деганда ўзбеклар бизнинг “маликани” тушунадиган бўлиб қолишди. Эронлик Гугуш тахаллуси билан танилган машҳур хонанда Фойиқа Оташинни хафа қилиб қўямизку деб ўйлаб ҳам ўтиришмайди. Гугуш тахаллусини танлаган бу хонанда ўз интервьюларининг бирида ўз тахаллусининг маъноси – оқ қуш эканлигини ҳам айтиб ўтганди. Демак, Гулнора Каримова ҳам ҳукмдорлик курсисига ўтиришадан аввал оқ қуш бўлмоқчи!\nЎзбекларимизнинг ўзида ҳам бир калтак бордай. Уларга нима нарсани қанд деб оғизлари солиб қўйишса ўшани еб юраверишади. Бирор раҳбар одам “кўмир оқ, қор қора” деб кўрсин, бутун Ўзбекистон матбуоти оппоқ кўмирлар ҳақида новеллалар ёзиб ташлаши ҳам мумкин. Юқоридан бир имо қилинса бас уларга. Лекин бизнинг Гугуша ўзини оқ қушга айлантира олармикан? Масалан, миллионлаб долларда пора олгани, бутун Республика мулкини талон-тарож қилгани ортидан. Албатта турли маникюрлар билан оқ рангга ўтиши мумкин-у, аммо моҳиятан қора қарға бўлиб қолишда эса давом этаверади.\nБирида инглизчалаб бўлса керак, “Айлан, айлан Гулнора” қўшиғини куйладими-ей. Яна бир ҳолатда “Сочимни майда ўринг, ота” дея хиргойи қилиб қоладими-ей. Ҳў-ў илгарироқ “Унутма мени” дея хиргойи қилгани ҳам бор эди. Ҳар неки, овоз хира, қалб қора бўлса ҳам, зўрма зўраки олқишлар олди ишқилиб. Олқишламай ҳам кўришсинчи, бу олқишламайдиганларнинг боши қозонда, моли талонда бўлишини ҳамма билади ахир. Бунақа воқеалар фақат бизнинг Ўзбекистонда учраши мумкин!\nШундай қилиб, Гулнора Каримова (Гугуша) президент бўлади ва яллачиликни ташлайди (ми?). Нима энди, ўзбеклар яллачини президент қиладими?